'Star Wars The Last Jedi' Adalah Filem Hebat Yang Akan Dikritik Peminat-Peminat Trilogi Lama

Star Wars The Last Jedi pasti akan membuatkan peminat filem Star Wars mempunyai pandangan yang berbeza-beza terhadap filem tersebut.

Sejak ditayangkan buat kali pertama pada tahun 1977 dalam trilogi pertama, disusuli trilogi kedua yang mahu menceritakan kisah asal bagaimana persengketaan waris Skywalker bermula dan kini disambung dalam trilogi ketiga, Last Jedi merupakan satu filem yang cukup berani.

Kebanyakan pembikin filem lebih selesa melakukan 'reboot' dengan konsep diolah semula dalam persekitaran baru serta pengenalan watak baru dan elemen baru. Apa yang Rian Johnson, pengarah The Last Jedi berjaya lakukan dalam satu filem - menyambung jalan cerita dan pada masa yang sama, membuka potensi-potensi baru bagi siri Star Wars selepas ini, adalah sesuatu yang cukup mengkagumkan.

Jangan teruskan bacaan andai anda belum menonton filem ini. Kami akan bongkarkan apa yang berlaku dalam filem The Last Jedi.

Setelah hampir 2 tahun menunggu apa yang akan berlaku di antara Rey dan Luke, Luke dengan selamba mencampakkan lightsaber beliau - seolah itu satu benda yang tiada lagi nilai padanya.

Itu adalah petunjuk awal apa yang cuba dilakukan oleh Rian Johnson dalam filem ini - dia mahu peminat-peminat filem Star Wars melupakan acuan Star Wars yang telah lama kita pegang, sehingga menjadi belenggu kepada tema filem Star Wars untuk terus relevan dalam zaman moden.

Tema sama di ulang beberapa kali. Kematian Admiral Ackbar dilakukan secara ringkas. Terbakarnya semua bahan-bahan dokumen ajaran Jedi dalam satu adegan yang puitis. Hancurnya lightsaber Luke yang selama ini menjadi simbol - menampakkan niat sebenar pengarah filem ini dalam memberi nafas baru pada Star Wars.

Filem ini hanya boleh diterima andai kita sanggup lupakan Star Wars yang dulu. Usah berharap kisah opera di galaksi yang kita kenali selama ini, akan di ulang-ulang semula.

Para peminat Star Wars selama ini pasti memilih untuk mengekalkan elemen sama yang dapat dilihat dalam trilogi asal. Mungkin atas sebab itulah 'The Force Awakens' sangat mirip formulanya dengan 'A New Hope.'

'The Force Awakens' takut keluar daripada formula asal Star Wars yang banyak berkisar kepada takdir serta kehadiran 'messiah' yang akan menyeimbangkan semula keseimbangan di antara cahaya dan kegelapan.

Ini jelas berpunca daripada tekanan peminat-peminat yang mengharapkan formula sama diulang-ulang dengan pengenalan watak baru.

Saya akui pada mulanya, memang itu apa yang saya harapkan. Kita mahu Rey bangkit selepas dididik Luke. Kita mahu Ben Solo kembali menjadi baik. Kita pasti sudah membayangkan kehebatan Supreme Leader Snoke menggunakan kuasanya bagi terus menjajah populasi galaksi.

Apa yang kita dapat adalah lebih daripada itu, asalkan kita berani menerima perubahan.

Salah satu perkara yang paling ditonjolkan dengan sengaja dalam filem ini, hakikat watak-watak hero dan penjahat dalam filem ini mempunyai kelemahan dan kekurangan masing-masing.

Luke bukan lagi seorang remaja yang bersemangat dan mahu mengembara. Dia hanyalah seorang tua yang patah hati serta sedar kelemahan dirinya yang membuatkan penjahat Kylo Ren bangkit. Luke digarap pandai berhujah tentang bermacam perkara, namun bila situasi memerlukan dia bertindak - dia kerap teragak-agak.

Ben Solo/Kylo Ren pula diolah dengan lebih baik kali ini dan kIta diberikan sebab sebenar kenapa konflik dalam dirinya yang membuatkan dia kurang matang berfikir serta terlalu menurut emosi.

Jika selama ini Kylo dikecam kerana terlalu menurut perasaan, The Last Jedi menjawab persoalan kita itu. Andai kita berada diposisi Kylo; dikhianati oleh Luke individu/guru yang paling dipercayainya - sudah pastilah kita pun akan mengalami nasib serupa.

Atas sebab ketidak tentuan Luke ketika cuba membunuh Ben itu, dia melahirkan Kylo Ren yang ganas tapi berhati tisu. Tanpa sedar, Luke sebenarnya sedang mengkhianati adik kembarnya Leia dan rakan baiknya Han yang mengamanahkan Ben kepadanya.

Apa yang menarik, Luke kerap menyalahkan Snoke menjadikan Ben Solo berubah. Sehingga dia sanggup membunuh Ben tanpa mengambil kira kemungkinan yang Ben, boleh berubah di masa hadapan jika Luke terus berusaha.

Dalam salah satu adegan trailer ada dipaparkan topeng mirip Darth Vader hancur. Kita sudah tahu itu topeng muka Kylo Ren sebenarnya.

Semenjak trilogi ketiga ini bermula, sejak dari awal lagi Kylo Ren kerap dibandingkan dengan Vader dan perkara ini menjadi tema besar dalam filem pertama. Dalam The Last Jedi, mesej serupa digarap melalui kata-kata Snoke kepada Kylo, dalam usaha memprovokasi anak muridnya itu.

Rian Johnson dilihat cuba membebaskan Kylo keluar daripada terus dihantui Darth Vader dengan pecahnya topeng muka tersebut. Kylo Ren kali ini lebih selesa tidak bertopeng, tidak lagi takut mahu menyatakan keinginannya serta sudah berani memberikan arahan. Berbeza dengan filem pertama.

Banyak pihak mengkritik bagaimana Snoke dibunuh mudah oleh Kylo Ren. Jangkaan kita mengharapkan agar ada pertarungan besar di antara Kylo dan Snoke yang akan mengembalikan sinar harapan Kylo, namun Snoke dibunuh macam watak tambahan tanpa nama.

Kecewa? Saya langsung tidak kecewa. Kita tidak perlukan adegan pertarungan epik Snoke lawan Kylo kerana adegan itu sendiri menceritakan identiti Kylo.

Jika Vader adalah seorang yang akur dan tunduk pada Darth Sidious - Kylo Ren dalam The Last Jedi menampakkan identiti sebenar Ben yang lebih kejam, jahat serta tiada toleransi dalam mengejar ideologinya.

Sehingga kini, Kylo sudah membunuh ayahnya, sanggup menembak 'Luke' sampai berkecai dan tidak teragak-agak untuk mendapatkan apa yang dia mahu.

Selepas ideologi Kylo didedahkan, jelaslah legasi seseorang itu tidak penting. Darah warisan Skywalker dalam badan Ben Solo tidak ada makna kerana Kylo Ren bukan penjahat yang biasa kita lihat sebelum-sebelum ini dalam filem. Dia lebih kompleks, lebih kejam tetapi sukar untuk kita tidak menyokong dia.

Spekulasi tentang siapa ibu bapa Rey kerap kedengaran. Pandangan ramai mengharapkan agar Rey mempunyai pertalian darah dengan mana-mana watak dalam trilogi sebelum ini.

Apabila dinyatakan dalam dialog di antara Kylo dan Rey yang ibu bapa Rey hanyalah orang biasa yang menjualnya untuk membeli arak, semua spekulasi kita tentang teori 'The Chosen One' perlu dibuang.

Dunia Star Wars pada era 2017 peflu keluar daripada skop ini. Hanya selepas menonton The Last Jedi, barulah kita menyedari kepentingannya. Faktor warisan, ibu bapa dan keturunan yang selama ini menjadi sauh kepada konsep 'The Chosen One' kini tidak lagi boleh diguna pakai.

Pemahaman Rey berkenaan apa itu hukum cahaya dan kegelapan serta penggunaan The Force juga pasti berbeza. Gurunya pula Luke yang sudah menyedari realiti sebenar, bagaimana angkuhnya order Jedi mengangkat diri mereka sebagai penyelamat dunia.

Falsafah Rey terhadap pendidikan Jedi pasti berbeza berbanding falsafah-falsafah yang dipegang selama ini dan sebagai satu-satunya Jedi yang ada (tanpa mengambil kira Leia), Rey bertanggungjawab untuk menulis semula fahaman Jedi.

Itupun kalau Rey masih lagi mahu mengekalkan penggunaan lightsaber dan nama Jedi.

Jalan cerita Poe Dameron dan Finn menjadi kisah belakang dalam filem ini sebelum mereka berdua naik sebagai fokus pada babak penghujung filem. Poe dilihat membesar dalam filem ini sehingga menjadi seorang pemimpin kepada Resistance.

Finn meneruskan persengketaannya dengan Captain Phasma, memenangi pertarungan mereka berdua dan seterusnya mengakibatkan kematian Phasma. Jika dibandingkan dengan 'The Force Awakens', peranan Finn lebih kecil tanpa ada perubahan besar.

Saya suka bagaimana tersiratnya mesej yang disembunyikan dalam jalan cerita Finn dengan Rose. Pengembaraan mereka berakhir sia-sia selepas diperangkap, namun interaksi mereka dengan kanak-kanak yang menjadi hamba di Canto Blight, mampu memberikan impak yang besar pada penamat trilogi ini nanti.

Terutamanya kepada kanak-kanak tiada nama yang juga seorang pengguna force yang cekap.

Babak paling penting dalam filem ini adalah babak pertarungan di antara Kylo Ren dan Rey yang bergabung menentang Praetorian Guard, pasukan pengawal yang ditugaskan mengawal Snoke.

Buat pertama kalinya kita nampak bagaimana sesuainya mereka bergandingan, namun memang ditakdirkan jalan mereka akan terpecah dua selepas itu. Sama seperti nasib lightsaber Luke.

Saya pasti, tidak ramai yang dapat menjangkakan kesudahan yang berlaku hasil pertarungan mereka berdua. Dalam banyak-banyak kejutan yang terkandung dalam filem ini, keputusan yang diambil oleh Kylo Ren merupakan kejutan paling besar buat saya.

Kylo Ren nampaknya akan menjadi semakin ganas dan kejam selepas menaiki takhta menjadi Supreme Emperor Kylo Ren. Rey pula nampak semakin degil serta akan kuat berpegang kepada kepercayaan dengan dirinya sendiri.

Melihat interaksi minda antara Rey dan Kylo, susah untuk diagak apa yang akan berlaku antara mereka berdua. Kedua-duanya sama degil dan sama keras kepala. Itu yang membuatkan filem ini sangat berkesan, cukup sulit untuk kita mengagak apa yang akan berlaku dalam penamat trilogi ini nanti.

Melihat bagaimana 'The Last Jedi' menghancurkan harapan-harapan yang timbul akibat spekulasi kita selama ini, tak mustahil banyak perkara yang membuatkan kita jatuh cinta dengan Star Wars boleh jadi legasi.

Adakah itu sesuatu yang salah? Kita ada dua trilogi lama untuk meningatkan kita memori nostalgia. Rian Johnson mengambil risiko memberi nafas baru pada Star Wars trilogi ketiga dalam filem keduanya.

Trilogi ini perlu fokus menjadi kisah perseteruan Rey dan Kylo tanpa perlu lagi ada masuk campur legasi lama.

'The Last Jedi' bukanlah filem yang dimahukan ramai peminat Star Wars tetapi Star Wars memerlukan 'The Last Jedi' untuk membuka lembaran baru dalam trilogi-trilogi akan datang.


Tahukah Anda Cara Kita Menyebut Perkataan 'UFO' Selama Ini Tidak Betul?

Bagaimana anda menyebut perkataan singkatan 'unidentified flying objects' atau UFO? Pasti ramai di antara kita menyebut perkata UFO sebagai 'Yu-Ef-Oh' mengikut abjad-abjad yang ada dalam singkatan perkataan tersebut.

Tahukah anda, cara kita menyebut perkataan itu selama ini tidak benar? Bagaimana pula hendak menyebutnya? Sebelum kami jawab soalan itu, mari kita baca dulu sejarah seorang individu yang memperkenalkan terma unidentified flying objects terlebih dahulu.

Edward J.Ruppelt adalah nama yang asing bagi kita, tetapi bukan bagi peminat dan pengkaji kajian makhluk ekstraterrestial. Edward adalah penulis kepada buku yang mempunyai pengaruh besar dalam bidang kajian ini The Report on Unidentified Flying Objects.

Edward adalah individu yang memperkenalkan frasa Unidentified Flying Objects yang kerap kita gunakan sekarang, berbanding frasa 'flying saucer' yang digunakan sebelum itu. Lahir pada tahun 1923, Edward seorang juruterbang yang terpuji. Dia mempunyai beberapa pingat anugerah tentera ekoran sumbangannya semasa perang dunia kedua.

Selepas tamat perang, Edward menyambung pendidikannya di kolej dan mendapatkan ijazah dalam bidang kejuruteraan aeronautikal, serta masih kekal menjalani latihan penerbangan dengan tentera udara.

Semasa perang dengan Korea, Edward kembali bertugas namun dia hanya bertugas dalam pengkalan sebagai Air Technical Intelligence Center atau ATIC.

Tugasnya adalah untuk merekodkan kelengkapan udara dan senjata yang digunakan semasa perang oleh musuh dalam laporan ATIC. Dalam laporan yang disiapkan oleh Edward, terdapat beberapa kali perkataan 'objek UFO' dicatatkan, kerana Edward mendapati wujud beberapa objek tidak dikenali dikesan radar.

Dengan kemajuan teknologi, radar pengesan pada tahun 1950 mula dapat mengesan beberapa objek aneh di udara dengan lebih baik - membuktikan wujud objek-objek yang tidak diketahui melayang di udara. Beberapa pihak dalam tentera Amerika Syarikat pada ketika itu menafikan kewujudan objek-objek ini dan mengatakan ini semua dongeng yang dicipta, walaupun bukti secara teknikal serta data radar ada.

Bagi menjawab persoalan-persoalan ini dan mendapatkan kesahihan, Edward dipilih sebagai pengarah kepada projek yang dinamakan Project Blue Book, bertujuan untuk menyiasat serta mengetahui dakwaan-dakwaan kewujudan objek-objek aneh ini.

Edward terpilih berikutan kualiti kerjanya yang cemerlang dan dia adalah antara pegawai tinggi yang mempunyai pemikiran terbuka terhadap kemungkinan-kemungkinan ini, ekoran pengalamannya ketika menjadi ATIC.

Diberikan kuasa mengarahkan penyelidikan, Edward hanya membenarkan mereka yang mampu menerima konsep kewujudan UFO ini dengan terbuka. Sekiranya mana-mana pegawai terlibat didapati menidakkan atau menolak dakwaan kemungkinan wujudnya UFO dari awal, mereka tidak akan dibenarkan terlibat dengan projek ini.

Untuk memudahkan komunikasi, antara perkara paling awal yang dilakukan Edward adalah untuk menyelarikan gelaran yang akan digunakan bagi objek-objek tidak dikenali. Edward meminta mereka yang terlibat tidak lagi menggunakan terma 'flying saucer' berikutan kesukaran terma itu untuk menggambarkan objek yang berbentuk selain daripada piring.

Bagi mewujudkan standard tetap, semua objek tidak dikenali yang dikesan di udara akan dipanggil sebagai 'unidentified flying object' atau singkatannya - UFO. Bagaimana hendak menyebut singkatan itu? 'Yoo-foe.'

Edward menjelaskan, singkatannya patut dipanggil sebagai sebuah akronim. Sama seperti kita menyebut RADAR untuk 'Radio detecting and ranging' atau SCUBA yang membawa maksud 'Self-contained underwater breathing apparatus' - bukan sebagai sebuah singkatan initial seperti JPJ, PDRM, FBI atau KPDNKK.

Namun penjelasan Edward seolah masuk telinga kiri keluar telinga kanan apabila terma UFO mula popular di kalangan orang awam. Berikutan pengumuman kerajaan berkenaan kajian yang sedang dijalankan dan laporan dalam media, orang ramai ketika itu mula menggunakan singkatan 'U-F-O' untuk menggantikan terma 'flying saucer', tanpa mengetahui arahan asal Edward.

Sehingga kinilah, kita masih lagi menggunakan singkatan UFO dalam bentuk yang salah. Rasanya sudah terlalu lambat untuk kita betulkan cara sebutan kita pada hari ini.


6 Perkara Yang Biasanya Diwarisi Anak-Anak Melalui Genetik Bapa

Kedua-dua ibu bapa mempunyai pengaruh dan genetik tersendiri dalam menurunkan kepada anak-anak mereka. Namun, terdapat beberapa perkara yang kemungkinannya lebih besar untuk diwarisi anak-anak melalui bapa.

iluminasi.com ingin berkongsi 6 perkara yang diwarisi anak melalui bapa.

Seorang doktor naturopati, Jen Stagg, anak lelaki boleh mewarisi genetik daripada ayahnya yang meningkatkan risiko penyakit jantung koronari sebanyak 50 peratus.

Kajian yang dilakukan oleh Universiti Leicester juga menyokong teori ini bahawa penyakit ini yang berlaku akibat penurunan penghantara oksigen ke jantung yang disebabkan pengecilan saluran darah, boleh diwarisi anak lelaki.

Walaupun kedua-duanya, boleh mewariskan penyakit mentak kepada anak-anak, namun bapa lebih cenderung terhadap perkara ini. Penyakit seperti skizofrenia atau gangguan kekurangan perhatian hiperaktif (ADHD), lebih mudah diwarisi daripada bapa yang berumur.

Ia disebabkan oleh bapa 4 kali lebih cenderung untuk mengalami mutasi DNA, kerana lelaki terus menghasilkan sperma baru walaupun semakin berusia. "Ia mampu menyebabkan penyakit genetik jarang mampu berlaku pada anak-anak mereka, serta insiden gangguan neurodevelopmental yang tinggi seperti autisma" jelas doktor Jen Stagg.

Saiz gigi, saiz rahang dan bentuk gigi adalah genetik, dan mampu diwarisi melalui ibu atau bapa. Namun, terdapat kemungkinan besar ia lebih cenderung diwarisi melalui bapa. Genetik daripada bapa adalah lebih aktif berbanding genetik yang sama daripada ibu.

"Disebabkan oleh genetik bapa lebih aktif, mengakibatkan genetik berkaitan dengan saiz rahang, yang boleh mengakibatkan kesesakan gigi atau kerosakan gigi daripada enamel lembut, berlaku," jelas doktor Jen.

Dan secara tak langsung, anak lebih cenderung mempunyai senyuman seperti bapa mereka.

Lelaki yang mengalami masalah kualiti sperma masih mampu mempunyai anak dengan bantuan persenyawaan in vitro. Namun, para saintis mengatakan bahawa anak lelaki yang lahir hasil persenyawaan ini mempunyai keberangkalian tinggi mewarisi ketidaksuburan daripada bapa..

Maklumat yang diperolehi daripada lelaki dewasa yang disenyawakan melalui suntikan sperma intracytoplasmik (ICSI, rawatan kesuburan), menunjukkan bahawa ketidaksuburan pada golongan lelaki adalah sifat yang diwarisi.

Mereka yang lahir melalui cara ini mempunyai kebarangkalian yang tinggi mempunyai kualiti sperma yang rendah, seperti bapa mereka.

Menurut sains, kebarangkalian mendapat anak lelaki atau perempuan ditentukan oleh bapa. Menurut kajian yang diterbitkan di Science Daily, salasilah bapa boleh digunakan untuk menentukan kemungkinan jantina bayi yang bakal dilahirkan.

Jantina bayi ditentukan oleh sperma bapa. Jika sperma tersebut mempunyai kromosom X dan bergabung dengan kromosom X daripada ibu, akan terhasil bayi perempuan. Dan jika sperma mengandungi kromosom Y, anak lelaki akan terhasil.

Kedua-dua ibu dan bapa mempunyai peranan dalam menentukan sama ada bayi akan mempunyai warna anak mata yang cerah atau gelap. Namun, jika bapa mempunyai ciri-ciri tertentu, bayi tersebut akan mengikut warna mata bapa.


Laika : "Makhluk" pertama ke angkasa dan mati berjasa untuk perkembangan sains

Pada zaman dahulu, pihak Rusia atau lebih tepat lagi Soviet Union gemar menggunakan haiwan sebagai bahan ujikaji. Anjing biasanya menjadi pilihan mereka. Sebelum ini kami pernah berkongsi teknik peperangan Rusia dimana sekumpulan anjing telah dilatih sebagai skuad pengebom berani mati.

Dalam bidang aeroangkasa juga, anjing sekali lagi dijadikan bahan ujikaji oleh pihak Rusia. Pada November 3 1957, seekor anjing yang diberi nama Laika telah dihantar ke angkasa melalui pelancaran satelit Rusia, Sputnik 2. Peristiwa ini terjadi kira-kira 4 tahun sebelum Yuri Gagarin menjadi orang yang pertama terbang ke angkasa.

Peristiwa bersejarah ini membolehkan Laika diiktiraf sebagai angkasawan pertama dunia.

Pada ketika itu, pihak Rusia dan Amerika Syarikat masing-masing berlumba-lumba ingin menghantar angkasawan ke angkasa. Mereka mahu menjadi negara pertama yang menghantar angkasawan ke angkasa sebagai simbol kuasa besar mereka kepada negara-negara lain.

Penggunaan anjing yang comel dan fotogenik seperti Laika merupakan salah satu strategi pihak Rusia untuk mendapatkan perhatian daripada media massa dan wartawan. Ternyata strategi ini menjadi kerana gambar Laika sebagai calon angkasawan pertama tersebar luas pada ketika itu.

Selain itu, anjing juga dipilih kerana pihak Rusia tidak mahu mengambil risiko yang tinggi menghantar manusia dalam misinya yang pertama ini. Misi seperti ini tentunya berisiko tinggi memandangkan ianya adalah yang pertama di dunia. Maka, pemilihan seekor anjing untuk dijadikan sebagai bahan ujikaji sebagai angkasawan pertama dirasakan satu keputusan yang tepat bagi pihak Rusia.

Menariknya, Laika bukanlah seekor anjing daripada baka premium. Sebaliknya, Laika hanyalah seekor anjing liar berusia 3 tahun yang dikutip di jalanan di Moscow oleh pihak Rusia. Dalam usaha mencari anjing yang sesuai sebagai angkasawan pertama, pihak Rusia telah mengutip 6 ekor anjing liar di jalanan sekitar Moscow.

Setiap anjing ini akan dilatih sebagai angkasawan namun hanya seekor sahaja yang akan dipilih untuk dihantar ke angkasa. Namun, kerana beberapa ciri yang menarik yang ada pada Laika, Laika telah dipilih. Antara sebab pemilihan Laika adalah kerana ianya sangat jinak dan mendengar kata.

Faktor pemilihan Laika juga dikaitkan dengan rupanya yang comel dan fotogenik. Hal ini memudahkannya ianya mendapat perhatian para wartawan. Strategi ini dikatakan berjaya memandangkan gambar-gambar dan liputan mengenai Laika tersebar di media-media utama pada ketika itu.

Secara semulajadinya, seekor anjing akan mengangkat salah satu kaki belakangnya apabila ingin membuang air. Walau bagaimanapun, pihak Rusia dapati Laika tidak angkat mengangkat salah satu kakinya apabila membuang air. Ciri yang ada padanya ini dikatakan merupakan antara faktar utama mengapa ianya dipilih berbanding anjing lain. Pihak Rusia merasakan apabila diletakkan dalam satelit kelak, Laika tidak akan menghadapi kesukaran untuk membuang air.

Sebelum pelancaran satelit Sputnik 2, pihak Rusia berjanji bahawa Laika akan pulang semula kebumi dalam masa 8 hari selepas mengelilingi bumi. Ternyata ianya hanyalah strategi Rusia untuk menjawab kontroversi penggunaan anjing dalam misi pelancaran Sputnikn 2. Malangnya, Laika mati hanya beberapa jam setelah satelit itu dilancarkan!

Kematiannya dikaitkan dengan pendedahan kepada sinaran matahari yang berlebihan. Satelit yang dinaiki Laika tidak mempunyai insulasi daripada sinaran radiasi matahari dan Laika dipercayai mati akibat pendedahan kepada radiasi yang tinggi daripada matahari ini. Malangnya, pihak Rusia ingin menyembunyikan fakta ini dan seringkali menyebarkan berita-berita palsu mengenai sebab kematiannya.

Pihak Rusia mengeluarkan kenyataan rasmi menyatakan bahawa Laika mati akibat keracunan makanan setelah berada seminggu di angkasa. Lima bulan kemudian, setelah mengorbit bumi sebanyak 2570 kali, akhirnya misi satelit Sputnik 2 tamat dan kembali ke bumi.


Individu terkenal yang sebenarnya mungkin tidak pernah wujud

Di zaman teknologi serba moden pada masa kini, dengan segala informasi di hujung jari, adalah mudah untuk mendapatkan biografi sesiapa sahaja, baik selebriti mahupun ahli politik, dan segala sejarah disimpan dan dipelihara dengan lebih baik berbanding satu ketika dahulu. Namun, tidak semuanya begitu. Terdapat ramai figura yang terkenal dari dahulu hingga sekarang yang biografi mereka tidak direkodkan dengan baik selama beberapa tahun - kadang-kadang berabad dan mungkin berdekad lamanya - walaupun mereka dikatakan wujud. Berdasarkan hal ini, bukti kewujudan mereka adalah diragukan. Berikut adalah beberapa individu yang mungkin nama mereka amat dikenali tetapi mungkin tidak pernah wujud sama sekali.

Disney memperkenalkan lagenda Mulan kepada peminat-peminat filem, walaupun beliau telah menjadi satu masalah dalam kesusasteraan China. Kisah tentang seorang gadis pahlawan yang berpakaian seperti seorang lelaki dan bertempur menggantikan tempat bapanya yang sakit itu sering diterima sebagai sesuatu yang benar. Tetapi bukti untuk kesahihan cerita itu adalah sangat kurang.

Buku bertajuk The Chinese Shadow Theatre: History, Religion Popular, and Women Warriors menyatakan Mulan mungkin seorang tokoh yang telah direka dan diwujudkan berdasarkan kisah Wei Huahu, seorang pahlawan wanita sebenar dari zaman China purba. Walaubagaimanapun, tidak dapat  dikenalpasti adakah Huahu pernah bertempur dalam pakaian lelaki.

Ada juga teks bertajuk Lienü zhuan yang bermaksud 'Exemplary Women of Early China', yang ditulis oleh Liu Xiang sekitar tahun 18 SM(BC), dan dipenuhi dengan lebih dari 120 biografi wanita-wanita terkenal dari zaman China purba, namun tiada satu pun kisah tentang Mulan. Walaupun Mulan dikatakan wujud beberapa ratus tahun selepas buku itu diterbitkan, terdapat satu bahagian di mukasurat akhir buku tersebut khas untuk sebarang 'biografi tambahan', tiada sesiapa pun pernah menulis tentang Mulan, walaupun kisahnya sangat bagus untuk dijadikan tauladan.

Shakespeare? Sudah semestinya beliau wujud. Beliau menghasilkan banyak karya penulisan, dan potretnya juga wujud. Pasti ramai yang berfikiran begitu. Kisahnya juga telah difilemkan, sama seperti Mulan. Namun terdapat beberapa fakta yang menjadikan kewujudan beliau diragukan.

Seperti yang dinyatakan oleh Public Broadcasting Service(PBS), ada seorang lelaki bernama William Shakespeare, tetapi tidak banyak maklumat mengenai dirinya. Dari mana beliau belajar menulis, bagaimana beliau belajar banyak tentang undang-undang, politik dan juga sejarah, seolah-olah hasil karya Shakespeare yang 'sebenar' tidaklah banyak seperti yang digambarkan. Jika ianya benar, tidak dapat dipastikan siapakah Shakespeare yang 'sebenar'.

Terdapat satu lagi kemungkinan yang boleh menjadi bukti sahih tentang kewujudannya, iaitu teori yang dihasilkan oleh seorang guru sekolah, J.Thomas Looney yang menyatakan Shakespeare adalah nama samaran yang digunakan oleh individu yang mempunyai kedudukan yang tinggi dan mulia, yang tidak mahu dikaitkan dengan hasil seni yang lebih rendah tarafnya. Kemudian apabila beliau meninggal, para pengikutnya menerbitkan hasil kerjanya di bawah nama seorang individu biasa dari kalangan orang ramai dengan nama William Shakespeare, yang meninggal beberapa tahun sebelum itu.

Hero lagenda Inggeris Robin Hood sangat terkenal dengan ceritanya merompak golongan kaya untuk membantu golongan miskin dan tinggal di Sherwood Forest bersama rakan penjenayahnya. Kisahnya ini semestinya satu fiksyen, namun adakah Robin Hood benar-benar wujud ataupun semata-mata rekaan? Mustahil untuk memperkatakan ada individu yang menjadi inspirasi kepada penciptaan lagenda ini. Cerita mengenainya samada memang direka sepenuhnya, ataupun gabungan daripada elemen-elemen daripada beberapa sumber kisah sejarah yang berbeza.

Ketika cerita mengenainya mula menjadi terkenal sekitar abad ke-13 dan ke-14, banyak perompak-perompak Inggeris yang menggelarkan diri mereka sebagai Robin Hood. Walaubagaimanapun, beberapa ahli sejarah membuat spekulasi bahawa watak Robin Hood adalah berdasarkan seorang bangsawan bernama Fulk FitzWarin, yang menentang King John (salah seorang musuh Robin Hood). Kehidupan FitzWarin kemudian berubah kepada ceritanya sendiri di zaman pertengahan, dengan nama Fouke le Fitz Waryn, yang mempunyai beberapa persamaan dengan kisah Robin Hood. Jika beliau adalah gambaran sebenar kepada Robin Hood, jadi penggunaan nama Robin Hood adalah satu keputusan yang lebih baik kerana nama Fulk FitzWarin jelas tidak menimbulkan rasa gerun kepada sesiapa sahaja yang mendengarnya.

Anda mungkin kenal dengan lagenda King Arthur - kecuali anda seorang yang seperti katak di bawah tempurung. Walaupun anda tidak pernah membaca cerita mengenainya, anda mungkin pernah mendengar ulasan dan komen yang buruk mengenai filem King Arthur(2017), seperti di dalam gambar di atas.

Watak raja British ini dikatakan telah berjaya mendapatkan pedang Excalibur, daripada Lady of the Lake dan menjumpai Cup of Christ. Kiasah-kisah yang fantastik ini jelas adalah kekeliruan dalam cerita rakyat, tetapi adakah lagenda Arthur berdasarkan individu yang sememangnya wujud?

Kisah pertama tentang Arthur muncul pada abad ke-9 dan juga kronologi pertempurannya menentang tentera Saxon, jadi ia seolah-olah individu-individu ini-jika benar mereka wujud-  yang menjadi asas kepada kewujudan Arthur, hidup dalam zaman yang lebih awal sebelum itu.

Beberapa ahli sejarah menyatakan komander tentera Roman Lucius Artorius Castus sebagai calon yang sesuai. Filem King Arthur pada tahun 2004, dibintangi oleh Clive Owen, menampilkan jalan cerita yang sama dengan kenyataan itu dan mencanangkan beliau sebagai tentera Roman. Sementara ada pendapat lain pula menyatakan Riothamus, raja Britons pada abad ke-5 adalah Arthur.

Nama John Henry telah diabadikan dalam muzik rakyat sejak 1800-an. Karyanya "Ballad of John Henry" menceritakan tentang seorang bekas hamba abdi yang bekerja di landasan keretapi, yang mampu menggunakan tukul dengan baik berbanding yang lain. Beliau mencabar mesin gerudi stim untuk menentukan siapa boleh bekerja lebih oantas, dan beliau menang, walaupun beliau meninggal dunia selepas itu akibat kepenatan yang melampau. Wira terbaik mati akhirnya, dan kisah Henry ini telah dianggap mitos akibat daripada peristiwa tersebut.

Tetapi, beliau sebenarnya mungkin benar hanya sekadar mitos. Seperti yang dijelaskan oleh NPR(National Public Radio), John Henry besar kemungkinan adalah "kisah dongeng", walaupun terdapat satu kisah yang berdasarkan "peristiwa bersejarah." Sememangnya ada seorang lelaki yang bekerja di landasan keretapi pada 1800-an, dan penggerudi stim telah dicipta untuk mempercepatkan kerja dan mengurangkan kos.

Seorang bintang muzik 'country', Merle Travis berkata, "terdapat berdozen kisah yang berbeza tentang dari mana asalnya John Henry." Ia menjadi bukti terbaik bahawa Henry hanya wujud dalam imaginasi, bukannya sesuatu yang nyata.


10 Runtuhan Bangunan Paling Dahsyat Dalam Sejarah

Menurut sejarah, terdapat beberapa kejadian runtuhan bangunan yang meragut ratusan nyawa yang tidak berdosa. Antara punca yang dikenalpasti termasuk letupan bom dan penyelenggaraan yang lemah.

Antara pengajaran yang perlu dipelajari oleh semua pihak ialah betapa pentingnya pembangunan yang lebih kukuh dan terancang. Ciri-ciri keselamatan yang optimum juga perlu dititikberatkan dalam mengurangkan kadar kematian berpunca daripada kemalangan melibatkan bangunan.

Jom semak senarai 10 insiden runtuhan bangunan yang paling dahsyat di muka bumi.

Versailles Wedding Hall di Talpiot, Jerusalem ialah tapak bencana awam terburuk dalam sejarah Israel. Pada 24 Mei 2001, kejadian malang itu berlaku semasa berlangsungnya perkahwinan pasangan pengantin, Keren dan Asaf Dror. Sebahagian besar kawasan tingkat ketiga bangunan tersebut tiba-tiba runtuh.

Akibatnya, 23 orang maut akibat terjatuh dari tingkat 2. Antaranya ialah keluarga pengantin lelaki seperti datuk dan sepupunya yang berusia 3 tahun. Seramai 380 mangsa lain dilaporkan cedera. Pengantin perempuan mengalami kecederaan pelvis yang serius dan terpaksa melalui pembedahan.

Menurut siasatan awal, ianya dipercayai berpunca daripada cara "Pal-Kal" atau ekspres untuk membina sistem tingkat konkrit berkotak. Beberapa minggu sebelum kejadian, pemilik dewan perkahwinan tersebut membuat keputusan untuk membuang beberapa bahagian. Sebaik laluan beban dibuang, tingkat atas mula kendur beberapa inci.

Bagi menyelesaikan masalah itu, pemilik cuba mendatarkannya dengan turap dan penimbusan tambahan. Bagaimanapun, pendekatan itu bukan sahaja gagal dijadikan sebagai kapasiti sktruktur tambahan, malah ia juga secara tidak sengaja memperkenalkan beban mati yang baru pada kawasan bangunan itu yang lemah.

Bangunan apartmen Highland Towers, terletak di Taman Hillview, Ulu Klang, Selangor, Malaysia, roboh pada 11 Disember 1993,  Runtuhan Blok 1 apartmen tersebut menyebabkan kematian 48 orang dan kesemua penduduk blok 2 dan 3 terpaksa dipindahkan atas faktor keselamatan.

Ia disebabkan kandungan air dalam tanah menjadi terlalu tepu. Tanah menjadi likat atau pada asasnya, menjadi lumpur. Tanah runtuh dengan anggaran 100,000 meter persegi lumpur merempuh asas Blok 1 dan menolaknya ke hadapan secara berperingkat.

Selepas sebulan tekanan itu berlaku secara berterusan, asas bangunan itu retak. Pada November 1993, penduduk mula nampak rekahan terbentuk dan melebar pada jalan sekitar Highland Towers, suatu tanda awal runtuhan itu. Malangnya, tiada siasatan lanjut yang dilakukan, sebelum blok itu akhirnya runtuh pada 11 Disember 1993.

Pada 27 September 2013, sebuah bangunan kediaman runtuh di kawasan Mazagaon, Mumbai di negeri Maharashtra, India. Sekurang-kurangnya 61 orang meninggal dunia dan 32 yang lain cedera dalam bencana tersebut.

Polis mengatakan runtuhan berlaku selepas lantai mezanin dibina tanpa kebenaran dalam sebuah gudang pejabat di tingkat bawah bangunan berkenaann.

Harga sewa dan hartanah di Mumbai adalah antara yang tertinggi di Asia. Ramai rakyat yang dipaksa untuk tinggal di dalam kediaman usang dan terbiar, di bandar yang tanahnya adalah terhad.

Pada 4 April 2013, bangunan runtuh di tanah puak di Mumbra, sebuah pinggir bandar Thane di Maharashtra, India. Ia digelar sebagai runtuhan bangunan terburuk di kawasan terbabit.

Seramai 74 mangsa disahkan meninggal dunia, termasuk 18 orang kanak-kanak. Bangunan itu masih lagi dalam proses pembinaan dan tidak mempunyai sijil penghunian. Penduduknya seramai 100 ke 150 orang, terdiri dari golongan berpendapatan rendah dan sederhana.

Selain golongan keluarga, pekerja tapak pembinaan juga tinggal di dalam bangunan itu. Sejumlah 15 suspek ditahan termasuk pembina, jurutera, pegawai perbandaran dan pihak lain yang bertanggunjawab.

Pada 17 Julai 1981, dua laluan pejalan kaki yang tergantung melalui lobi Hyatt Regency di Kansas City, Missouri runtuh. Kejadian itu membunuh 114 orang dan mencederakan 200 orang pada sebuah acara minum petang diiringi tarian dipanggil "tea dance".

Runtuhan itu dipercayai disebabkan oleh kelewatan perubahan dari segi reka bentuk. Ini mengubah kaedah dimana rod yang menanggung laluan pejalan kaki itu dihubungkan. Tanpa disedari, ia telah menggandakan daya pada sambungan tersebut.

Kegagalan itu menekankan perlunya komunikasi yang bagus antara jurutera reka bentuk dan kontraktor. Tidak ketinggalan ialah pemeriksaan ketat pada reka bentuk, terutamanya perubahan yang dicadangkan oleh kontraktor.

Masalah seperti itu sebenarnya merupakan kajian kes yang biasa bagi kursus kejuruteraan seluruh negara. Malah, ia digunakan untuk mengajar kepentingan etika dalam kejuruteraan.

Pada 13 Ogos 1993, Royal Plaza Hotel di bandar Nakhon Ratchasima (Khorat) di Thailand runtuh. Seramai 137 orang terbunuh dan 227 orang cedera.

Mengambil masa kurang dari 10 saat, bangunan itu runtuh dan mengubah kompleks setinggi 6 tingkat itu menjadi timbunan debu. Satu-satunya bahagian yang terselamat ialah dewan lif hadapan yang dibina berasingan dari struktur lain.

Perubahan bentuk berperingkat oleh kerana rayapan melemahkan kesemua tiang sokongan tingkat bawah. Apabila salah satu gagal berfungsi, selebihnya akan terikut dengan pantas, sehingga menyebabkan runtuhan yang hampir sepenuhnya secara menegak.

Beberapa orang berjaya diselamatkan dari runtuhan itu. Sementara itu, mangsa yang terperangkap menjerit meminta pertolongan menggunakan telefon bimbit.

Kelalaian didakwa menjadi punca, dimana juruteranya telah melanggar peraturan keselamatan dan mengambil pendekatan yang tidak profesional. Pihak polis menahan pemilik bangunan itu dan 5 lagi individu lain.

Tempoh operasi menyelamat dilanjutkan mencecah 20 hari, sehingga 3 September 1993. Ia dianggap sebagai salah satu malapetaka paling buruk dalam sejarah negara Thailand.

Pada 19 April 1995, sebahagian konkrit setinggi 9 tingkat pada bangunan persekutuan ini runtuh dalam sebuah serangan bom kereta besar-besaran. Ia mencatat jumlah kematian seramai 168 orang.

Serangan tersebut menyebabkan runtuhan tidak rata pada sktruktur bangunan itu. Kaca bertaburan dan menghancurkan sepenuhnya tiang konkrit bertetulang di aras bawah.

Pada tingkat kedua, jarak tiang yang lebih luas wujud. Beban dari tiang tingkat atas dipindahkan ke tiang yang lebih sedikit di bawah, oleh galang tingkat kedua.

Penyingkiran salah satu tiang tingkat yang lebih rendah menyebabkan tiang disekelilingnya gagal berfungsi kerana terdapat beban tambahan. Akhirnya ia menyebabkan keruntuhan secara menyeluruh bahagian pusat bangunan itu.

Pengeboman itu merupakan salah satu peringatan terawal untuk memberitahu kita bagaimana pengganas boleh berikan daya melampau dari beban letupan terhadap sesuatu bangunan.

Kesedaran itu sekaligus membawa kepada meningkatnya pertimbangan terhadap faktor keganasan dalam reka bentuk sktruktur bangunan.

Pada 29 Jun 1995, bangunan kedai serbaneka setinggi 5 tingkat di daerah Seocho di Seoul, South Korea runtuh dalam masa 20 saat dan mengakibatkan kematian 502 orang.

Pada April 1995, retakan mula kelihatan pada siling tingkat kelima sayap selatan kedai tersebut. Ini disebabkan oleh wujudnya unit penghawa dingin pada bumbung dan sktruktur yang lemah.

Lima jam sebelum runtuhan, beberapa bunyi bising yang kuat didengar dari tingkat atas. Getaran penghawa dingin menyebabkan retakan bidur menjadi semakin merebak.

Sebaik laporan dari pelanggan diterima, penghawa dingin itu ditutup. Tetapi, retakan di lantai telah membesar ke 10cm. Pada kira-kira pukul 5.00 petang waktu tempatan, siling tingkat kelima mula tenggelam.

Kira-kira sejam selepas itu, bumbung tercabut dan unit penghawa dingin terhempas ke tingkat kelima. Lebih dari 1,500 orang terperangkap dan seramai 502 orang terbunuh.

Pada 24 April 2013, Rana Plaza, sebuah bangunan komersial 8 tingkat di daerah Savar, Bangladesh runtuh. Jumlah kematian ialah seramai 1,129 orang dan 2,515 lagi cedera.

Bangunan itu menempatkan beberapa kilang pakaian, kedai dan sebuah bank. Ketua Perkhidmatan Kebakaran dan Pertahanan Awam Bangladesh berkata, 4 tingkat teratas telah dibina tanpa permit.

Menurut cadangan arkitek, bangunan itu sepatutnya dibina untuk kedai dan pejabat, bukannya kilang. Artikek yang lain menekankan risiko yang terlibat dalam meletakkan kilang dalam sebuah bangunan yang direka hanya untuk kedai dan pejabat.

Strukturnya berpotensi menjadi tidak cukup kuat untuk menanggung berat dan kesemua mesin yang ada. Malah, rekahan telah ditemui di dalam bangunan itu sehari sebelum kejadian. Bangunan itu diminta untuk ditutup dan kesemua penghuni dipindahkan.

Kedai dan bank di tingkat bawah ditutup dengan kadar segera. Tetapi, pekerja kedai pakaian di situ dipaksa untuk kembali keesokan harinya, dimana penyelia mengisytiharkan bangunan itu selamat.

Bangunan berkembar World Trade Center runtuh pada 11 September 2001, akibat serangan pengganas bersekutu al-Qaeda. Mereka merampas 4 pesawat jet penumpang komersial dan merempuh WTC menggunakan dua daripadanya.

Kedua-dua Menara Utara (1 WTC) dan Menara Selatan (2 WTC) menjadi sasaran. Runtuhan tersebut memusnahkan kompleks yang selebihnya. Serpihan runtuhan itu merosakkan lebih dari 12 struktur lain yang berhampiran.

Seramai 2,752 orang disahkan meninggal dunia, termasuk kesemua 157 penumpang, perampas dan kru yang berada di dalam kedua-dua kapal terbang itu.

Pada Mei 2002, Kumpulan Penyelidik Prestasi Bangunan mengeluarkan suatu laporan bahawa kesan pelanggaran itu dikenalpasti menyebabkan kerosakan struktur yang luas termasuk runtuhan setempat.

Api yang marak melemahkan struktur berbingkai besi itu sehingga mengakibatkan runtuhan secara menyeluruh. Mereka juga mencadangkan kajian kejuruteraan yang lebih terperinci dibuat tentang runtuhan bangunan paling dahsyat dalam sejarah itu.


Kisah Bagaimana Haiwan 'Reindeer' Diangkat Menjadi Salah Satu Simbol Sambutan Krismas

Rusa atau 'reindeer' merupakan salah satu watak dalam Krismas yang paling popular, selain daripada Santa Claus dengan setiap satu reindeer kendalian Santa mempunyai nama dan perwatakan tersendiri.

Kartun-kartun animasi juga kerap menjadikan reindeer yang bernama Rudolph sebagai satu haiwan ikonik yang mampu menyelamatkan protagonis dalam sebarang kecemasan. Bagaimanapun, apa pula sejarah sebenar dan kaitan reindeer ini dengan Krismas?

Semuanya bermula pada tahun 1821, apabila seorang penulis bernama William Gilley yang berasal dari New York menerbitkan sebuah risalah 16 muka surat yang memaparkan Santa dan haiwan kendaliannya bersama-sama namun tidak diletakkan siapa penulisnya. Dalam penerbitan tersebut, disertakan sekali ayat

'Old Santeclaus with much delight, his reindeer drives this frosty night, O'er chimneytops, and tracks of snow, To bring his yearly gifts to you.'

Apabila seorang editor surat khabar Troy Sentinel bernama Orville L.Holley mempersoalkan dari mana datangnya idea mengaitkan Santa dengan rusa ini, Gilley menjawab persoalan itu dengan mengatakan kisahnya itu diinspirasikan daripada kisah ibunya yang berasal daripada Artik. Di Artik, masyarakat di situ menyanjung dan memandang tinggi haiwan tersebut.

Dua tahun kemudian, pada tahun 1823, Troy Sentinel menerbitkan sebuah sajak yang bertajuk A Visit from St.Nicholas atau kini lebih dikenali dengan nama The Night Before Christmas. Dalam sajak tersebut, buat pertama kalinya kesemua rusa itu dinamakan dengan nama masing-masing.

I knew in a moment it must be St. Nick.

And he whistled and shouted and called them by name;

To the top of the porch, to the top of the wall!

Dalam penerbitan itu, terdapat beberapa perbezaan dengan imej Santa yang kita selalu lihat sekarang. Santa dikatakan seorang yang kecil dan saiz kenderaannya juga kecil-kecil, yang membolehkan Santa masuk menerusi lubang asap di rumah-rumah barat, bukannya lelaki gempal dengan perut besar yang sudah semestinya sukar untuk masuk melalui lubang kecil.

Nama-nama rusa yang ada juga berbeza dengan Rudolph belum lagi dimasukkan ke dalam kawanan rusa itu. Hanya pada tahun 1939, Rudolph, watak rusa pembantu Santa paling terkenal dicipta. Semuanya bermula dengan strategi pemasaran sebuah kompleks beli belah bernama Montomery Ward yang terletak di Chicago.

Bagi mempromosikan kompleks mereka untuk sambutan Krismas, pengurusan kompleks itu melantik sebuah firma pemasaran bagi mencipta hadiah yang dapat diberikan kepada kanak-kanak yang datang. Tradisi ini diteruskan sebelum Montgomery Ward melantik penulis iklan mereka sendiri yang bernama Robert L.May, untuk mencipta sebuah buku mewarna sebagai hadiah.

Robert mencipta sebuah watak berbentuk rusa yang dinamakan Rudolph, seekor rusa yang mempunyai hidung berwarna merah yang mampu menyala dan berperwatakan lincah. Beberapa nama lain cuba dijadikan pilihan adalah Rollo dan Reginald, dengan Rudolph terpilih sebagai nama watak tersebut.

Montgomery Ward pada mulanya enggan menggunakan watak ciptaan Robert berikutan hidung merahnya pasti akan dikaitkan dengan perkara sama yang akan berlaku pada seseorang individu yang mabuk, namun selepas ditunjukkan beberapa fakta sebenar tentang rusa, Robert dan rakan artisnya yang bernama Denver Gillan berjaya meyakinkan Montgomery Ward menerbit dan mengedarkan kisah 'Rudolph the Red Nosed Reindeer.'

Kisah Rudolph dalam buku tersebut memperkenalkan watak Rudolph, seekor rusa yang bukannya berasal daripada Kutub Utara atau adalah anak kepada mana-mana rusa kendalian Santa.

Rudolph hanyalah seekor rusa biasa. Ketika Santa menghantar hadiah kepada Rudolph, Santa menghadapi kesukaran melakukan penghantaran hadiah ekoran ribu salji yang tebal. Melihat hidung merah Rudolph yang mampu menjadi pemandu jalan, pada akhir cerita, Santa pun melantik Rudolph menjadi rusa paling depan bagi membolehkan dia memandu dan menghantar hadiah-hadiahnya.

Pada promosi Krismas tahun 1939, sebanyak 2.4 juta buah buku mewarna Rudolph the Red Nosed Reindeer' diedarkan dan menjadi popular sehingga pengedarannya mampu mencecah 6 juta unit. Nasib penciptanya Robert pula kurang bernasib baik, walaupun hasil karyanya menjadi kegilaan kanak-kanak. Berikutan penghasilan watak tersebut dilakukan semasa dia menjadi kakitangan kepada Montgomery Ward, hak ciptanya dipegang oleh syarikat tersebut yang menyebabkan Robert tidak mendapat pembayaran royalti.

Pada tahun 1947, Robert berjaya memujuk Presiden kepada Montgomery Ward untuk memberikan dia hak cipta kepada watak tersebut dan bermula daripada situ, Robert sebagai pemegang hak cipta mula menerbitkan karya Rudolh secara komersial.

Bagi mempopularkan lagi watak tersebut, Robert meminta bantuan abang iparnya, Johnny Marks yang berkemampuan menulis lagu, untuk mencipta sebuah lagu yang mengisahkan tentang Rudolph the Red Nosed Reindeer.

Lagu yang dicipta oleh Johnny hanya dimainkan dalam sebuah animasi kartun terbitan Max Fleischer. Usaha untuk merakam satu versi rakaman lagu itu untuk edaran berdepan jalan sukar, ekoran kebanyakan artis dan penyanyi enggan menyanyikan lagu tersebut. Ini kerana ramai pihak berpendapat andainya lagu itu popular, ia akan menyaingi populariti satu lagi watak lain yang cukup popular iaitu Santa Claus.

Akhirnya pada tahun 1949, penyanyi Gene Autry bersetuju untuk menyanyikan lagu tersebut, dengan jualan lagu tersebut mencapai 2 juta unit pada tahun pertama jualannya sebelum menjadi salah satu lagu paling popular jualannya sehingga kini.

Kini, imej Santa Claus dan rusa-rusanya sudah menjadi sangat sinonim dengan perayaan Krismas sehingga sukar untuk dipisahkan, dengan hiasan-hiasan menyerupai rusa-rusa banyak dibangunkan ketika menjelangnya hari Krismas.


6 Sisi Gelap Disebalik Industri Muzik K-Pop Yang Menjadi Punca Kemurungan Di Kalangan Artis

Fenomena K-Pop boleh dikatakan tular di seluruh dunia sehinggakan memberi impak kepada industri muzik di Amerika Syarikat yang mempelopori industri ini.

Antara kumpulan yang mendapat sambutan paling hangat di dunia termasuklah Big Bang, BTS, EXO, Girls Generation dan banyak lagi, yang mengalahkan artis-artis terkemuka negara Uncle Sam itu.

Namun, disebalik kejayaan K-Pop, terdapat realiti yang sangat perit dan dahsyat yang mungkin membuatkan anda geleng kepala. iluminasi.com ingin berkongsi 6 realiti sebenar disebalik industri muzik K-Pop.

Ada beberapa sebab kontrak K-pop dilabelkan sebagai kontrak perhambaan. Menurut Prince Mak, artis K-Pop biasanya harus menandatangani kontrak untuk jangka masa 7 hingga 15 tahun.

Tempoh itu tidak dikira sekiranya artis tersebut masih dalam latihan dan hanya mula dikira selepas kemunculan pertama. Jadi, berkemungkinan artis tersebut dilatih selama 10 tahun dan kontrak bermula selepas tahun ke-10. Ketika ini, segala hak ke atas diri mereka hilang dan dikawal oleh pihak syarikat.

Artis harus melakukan apa sahaja yang diarahkan oleh syarikat. Lebih buruk, hampir kesemua keuntungan yang dijana dikaut oleh pihak syarikat, sehinggakan menyeksa artis itu sendiri.

Junyool dari kumpulan Stellar memberitahu bahawa keadaan sangat teruk sehinggakan mereka sekumpulan terpaksa berkongsi satu hidangan makanan kerana ketiadaan wang. Situasi ini boleh membuatkan mereka mengalami tekanan sehinggakan sanggup mengambil nyawa sendiri.

Artis K-Pop harus membayar wang ganti rugi yang sangat tinggi jika ingin berhenti.

Aspek yang paling menjengkelkan dalam menjadi idol K-pop adalah ramai di antara mereka yang dieksploitasikan dan didera oleh pihak pengurusan. Terma penajaan dijadikan alasan untuk menggunakan artis wanita sebagai pengiring (escort girl) bagi ahli perniagaan yang berkuasa dalam industri ini.

Menurut Seoul Beats, CEO sebuah syarikat, Kang, dijatuhkan hukuman 20 bulan penjara dan denda RM72,500 selepas tahanan kedua terhadap tuduhan melacurkan kliennya.

Berita selebriti mendapatkan khidmat pembedahan plastik bukanlah sesuatu yang mengejutkan. Namun artis K-Pop melakukannya dengan lebih dahsyat. Menurut The Atlantic, 1 daripada 5 wanita Korea menjalani pembedahan plastik di mana ramai artis K-Pop melakukannya secara menyeluruh untuk kelihatan seperti watak anime.

Ia sehingga memerluka prosedur yang sangat melampau dimana bahagian dagu harus dipecahkan dan dibentuk menjadi bentuk "V" kerana wajah berbentuk bulat dianggap sebagai tidak menarik.

Lebih buruk, pembedahan yang dijalankan ke atas artis-artis ini tanpa kerelaan mereka, kerana pihak pengurusan mempunyai hak ke atas mereka.

Jika dibandingkan, peminat K-Pop di Korea Selatan dianggap paling fanatik di dunia. Menurut laporan media Australia, peminat-peminat kumpulan TVXQ menggodam talian telefon ahli kumpulan tersebut bagi mendengar perbualan mereka. Malah, ada yang memecah masuk ke apartment mereka hanya untuk mencium idola mereka ketika tidur.

Kumpulan peminat paling fanatik yang dikenali sebagai "sasaeng" melakukan perkara yang lebih ekstrem seperti memasang kamera dalam rumah idola, menulis surat cinta menggunakan darah haid dan ditaburkan bersama bulu kemaluan, serta mencuri air kencing dari tandas kumpulan K-Pop untuk dijual.

Jika peminat fanatik sudah menakutkan, pembenci artis-artis K-pop lebih berbahaya. Mereka cuba sedaya-upaya untuk mensabotaj artis tersebut. Dalam satu kes, satu petisyen atas talian dijalankan dan mendapat lebih dari daripada 3,000 tandatangan merayu supaya ahli kumpulan 2PM, Jaebeom supaya membunuh dirinya.

Jika anda ingin menjadi artis K-Pop, bersedia untuk bekerja keras. Menurut SBS, waktu bekerja bagi artis K-Pop biasanya selama 20 jam sehari. Ia menjadi perkara biasa jika artis K-Pop dimasukkan ke hospital akibat keletihan dan masalah kesihatan.

Disebabkan terlalu kerap pengsan, ia dianggap sebagai trademark kepada Krystal Jung dari kumpulan Fx. Sehinggakan beliau pernah pengsan di sebuah konsert dan mikrofon masih berada dalam genggaman, kerana ia dianggap sebagai profesionalisma.

Dan seperti yang dijangkakan, artis K-Pop harus mengekalkan bentuk dan berat badan, sehinggakan CEO syarikat sendiri yang melakukan proses meninmbang berat badan bagi memastikan semua berada dalam keadaan yang ditetapkan. Ia membuatkan ramai artis K-Pop terpaksa berlapar bagi mendapatkan bentuk badan sebegitu.

Sebagai artis K-Pop, mereka tidak mempunyai hak dalam menyuarakan atau memberi idea berkenaan muzik. Segalanya dilakukan dan diaturkan oleh pihak pengurusan, dan artis hanya perlu mengikut apa yang diarahkan.


Rusia Berjaya Menggali Lubang Paling Dalam di Dunia di Antartika

Dataran Antartika merupakan sebuah dataran yang sangat luas terletak di Kutub Selatan. Ianya mempunyai cuaca yang sangat sejuk sepanjang tahun dan tiada penempatan tetap manusia yang wujud disana. Untuk mengetahui serba sedikit latarbelakang Antartika, sila baca artikel kami 5 Fakta Menarik Mengenai Antartika.

Pada masa kini, kawasan Antartika menjadi antara tempat tumpuan para saintis dari seluruh dunia untuk menjalankan pelbagai jenis kajian termasuklah kumpulan NASA dari Amerika Syarikat dan juga para penyelidik daripada Rusia.

Baru tahun 2015, pihak Rusia mengumumkan bahawa mereka telah berjaya menggali lubang sedalam 3.7 km di Laut Vostrok. Usaha penggalian ini telah dilakukan berdekatan stesyen kajian milik Rusia yang diberi nama Stesyen Vostok. Pencapaian ini membolehkan ianya diiktiraf sebagai lubang yang paling dalam di dunia berjaya digali oleh manusia.

Mengikut rekod, pihak saintis Rusia telah berjaya menggali ke permukaan Laut Vostok ini pada tahun 2012 lagi. Walau bagaimanapun, kerana terdapat dakwaan pencemaran bahan kimia kerosin dan kreon, sampel yang diambil dikhuatiri sudah tercemar.

Hal ini memaksa pasukan ini menggali semula lubang yang baru bagi memastikan sampel yang diambil benar-benar tidak tercemar daripada bendasing. Mereka menggali semula 0.48 km terakhir dengan menggali lubang yang baru selari dengan lubang yang pertama. Proses penggalian lubang yang baru  ini akhirnya siap pada tahun 2015.

Kejayaan menggali lubang sedalam kira-kira 3.7 km ini merupakan satu kejayaan besar mengambil kira pelbagai kesukaran daripada segi teknikal untuk menggali lubang sedalam itu dan kewajiban untuk mematuhi undang-undang alam sekitar yang ketat dikenakan terhadap aktiviti penggalian itu bagi memastikan ianya tidak tercemar dengan bendasing dari luar.

Walau bagaimanapun, apa yang lebih penting daripada itu adalah penemuan kira-kira 3500 jenis hidupan di kedalaman seperti itu. Antara penemuan penting yang telah direkodkan adalah bakteria baru dimana DNA yang dimilikinya sangat unik dan tidak menyamai mana-mana hidupan lain yang wujud di tempat lain di bumi ini.

Brent Christner, seorang ahli biologi berkata, kajian yang dilakukan ke atas sampel yang diambil daripada kawasan Laut Vostok menunjukkan bahawa lapisan ais tebal yang wujud di atas Laut Vostok itu dianggarkan sudah wujud kira-kira 15 juta tahun dahulu.

Ini bermakna apa-apa hidupan yang wujud di bawah ini hanya wujud disini dah tidak tercemar daripada kawasan lain. Hidupan-hidupan ini juga mempunyai karakter khas yang membolehnya mengadaptasi diri dengan cuaca Antartika yang sangat ekstrim ini.

Penemuan air pada kedalaman tersebut juga merupakan satu perkara yang menakjubkan. Walaupun suhu pada kedalaman tersebut adalah dibawah takat beku, air di Laut Vostok tidak membeku kerana tekanan yang tinggi pada kedalaman tersebut.

Penemuan spesis hidupan baru pada kedalaman ini juga memberi petunjuk dan harapan baru kepada para saintis untuk mencari hidupan baru di planet lain seperti Marikh. Para saintis berpendapat walaupun dalam keadaan ekstrim sekalipun, selagimana air wujud maka terdapat kemungkinan spesis hidupan yang wujud disitu.


Gunung Everest: Kawasan Kubur Manusia Tertinggi di Dunia

Sekiranya anda seorang penggemar aktiviti ekstrim seperti mendaki gunung, mendaki Gunung Everest mungkin termasuk dalam senarai tempat pendakian yang ingin didaki sekurang-kurangnya satu kali seumur hidup. Bagi kebanyakan pendaki, dapat sampai ke Base Camp juga sudah cukup mengujakan dan merupakan satu pencapaian yang boleh dibanggakan.

Sekiranya anda tidak tahu, Base Camp merupakan antara kawasan tumpuan utama bagi pendaki yang ingin mendaki Gunung Everest. Sekiranya anda ingin mendaki ke puncak Gunung Everest daripada arah selatan, kawasan Base Camp di arah selatan terletak di Nepal pada ketinggian 5364 meter manakala bagi pendaki yang mendaki daripada arah utara, kawasan Base Camp utara pula terdapat di Tibet pada ketinggian 5150 meter.

Kawasan Base ini adalah kawasan paling selamat di Gunung Everest. Di sinilah mereka boleh membeli barang-barang kelengkapan untuk mendaki sebelum memulakan pendakian. Base Camp juga biasanya menjadi tempat berkumpul sebelum dan selepas ekspedisi pendakian itu dilakukan.

Mendaki Gunung Everest bukanlah untuk seorang yang lemah fizikal dan semangat. Cuaca yang sejuk merupakan cabaran yang utama. Selain itu, setiap pendaki juga mempunyai risiko untuk dihempap runtuhan salji yang dikenali sebagai avalanche. Berikut adalah video kejadian avalanche yang pernah direkodkan di Gunung Everest.

Bermula daripada Base Camp, para pendaki biasanya akan memilih untuk berhenti di beberapa kem berikut sebelum sampai ke puncak Gunung Everest yang berada pada ketinggian 8848 meter:

Berikut merupakan lakaran grafik graf kematian yang dicatatkan di Base Camp, Camp I, Camp II, Camp III, Camp IV dan puncak Gunung Everest. Graf ini telah dihasilkan oleh akhbar BBC dengan berpandukan data yang diperolehi daripada tahun 1920 hingga tahun 2015 mengambil kira jumlah kematian pendaki dan juga Sherpa, iaitu pemandu arah yang biasanya orang tempatan.

Pada tahun 2015, satu gempa bumi yang melanda Nepal pada magnitud 7.8 telah menghasilkan avalanche besar yang mengorbankan 21 orang. Ini merupakan rekod tertinggi kematian yang pernah dicatatkan dalam sehari. Akibat daripada avalanche ini, sekumpulan pihak penyelamat telah melakukan usaha menyelamat kira-kira 100 orang pendaki yang terperangkap di Camp I dan Camp II.

Bagi pendaki yang menemui ajal di Gunung Everest, mayat mereka biasanya tidak akan dibawa turun untuk dikebumikan kerana kesukaran untuk membawa mayat tersebut turun ke bawah. Dalam kebanyakan kes, mayat mereka dibiarkan sahaja di atas lapisan salji kerana kesukaran untuk menggali lapisan salji yang tebal.

Gambar di bawah bukanlah seorang pendaki yang sedang tidur sebaliknya merupakan seorang mayat lelaki yang lengkap berpakaian bernama Tsewang Paljor. Mayat ini juga digelar "Green Boots" kerana kasut hijau yang dipakainya dan dipercayai telah berada disitu kira-kira 20 tahun.

"Green Boots" sangat popular di kalangan pendaki dan ianya menjadi penanda aras dan jarak bagi para pendaki. Selain itu, kawasan mayat ini juga biasanya dijadikan tempat berehat bagi para pendaki sebelum meneruskan pendakian ke puncak Gunung Everest ataupun apabila turun ke Base Camp.

Antara mayat yang dikatakan paling lama di Gunung Everest adalah George Mallory yang dipercayai sudah berada di situ semenjak tahun 1924 lagi, kira-kira 30 tahun sebelum manusia yang didakwa yang pertama sampai ke puncak Gunung Everest, Edmund Hillary. Mayatnya hanya ditemui pada tahun 1999, 70 tahun selepas beliau melakukan pendakian. Terdapat juga teori mengatakan bahawa George Mallory mungkin orang pertama yang sampai ke puncak Gunung Everest.

Mengikut rekod, Datuk M. Magendran adalah rakyat pertama dari Malaysia yang berjaya sampai ke puncak Gunung Everest. Rekod bersejarah ini dicatatkan pada tahun 23 May 1997.

Sehingga kini, dikatakan terdapat kira-kira 200 orang mayat yang sudah berada di Gunung Everest. Jumlah yang banyak ini sahaja sudah cukup menggambarkan betapa bahayanya pendakian ke Gunung Everest ini. Walau bagaimanapun, ianya tidak menghalang ramai pendaki dari seluruh dunia untuk menawan puncak gunung tertinggi di dunia ini setiap tahun.


4 Pelukis Komik Hong-Kong Legenda Paling Popular di Malaysia Satu Ketika Dulu

Membaca komik yang datang dari pelukis komik Hong Kong satu masa dulu, merupakan acara beramai-ramai yang akan dilakukan oleh kebanyakan remaja lelaki, termasuklah yang dewasa. Demam komik Hong Kong, yang lebih dikenali dengan nama 'manhua' di negara kita boleh dikatakan bermula dengan populariti beberapa judul siri komik seperti Jejak Wira dan Dendam Kesumat, sebelum siri yang lebih baru seperti Alam Perwira, Pedang Setiawan dan Juara Wira menjadi kegilaan kita semua.

Elemen keperwiraan dalam komik-komik ini kerap kali digambarkan dengan cantik diadun dengan unsur-unsur mistik, sejarah dan kepercayaan masyarakat Cina - sehingga mampu membuatkan kita semua ternanti-nanti keluaran terbaru.

Kini, populariti manhua sudah pun menurun berbanding zaman kemuncaknya namun berikutan beberapa judul sudah dialih bahasakan untuk pasaran antarabangsa, legasi manhua nampaknya akan tetap dapat dipelihara. Berikut adalah 5 pelukis manhua paling terkenal di Malaysia satu ketika dulu, dengan karya pelukis-pelukis ini menjadi ikutan ramai orang kita.

Mereka yang pernah membaca karya komik manhua pasti pernah membaca karya Tony Wong, kerana Tony Wong adalah individu yang sangat sinonim dengan meletupnya komik-komik Hong Kong di seluruh dunia. Nama asal beliau Wong Jan-Lung, namun memilih nama pena Wong Yuk-Long ataupun nama terkenalnya, Tony Wong. Mempunyai lukisan yang menjadi acuan kepada banyak pelukis komik.Tony Wong mengasaskan Jademan Enterprise untuk menguruskan penerbitan komik.

Kisah dua watak bersaudara Tiger Wong dan Dragon Long dalam siri Oriental Heroes/Jejak Wira menjadi watak ciptaan beliau paling terkenal di seluruh dunia sehinggakan diadaptasi menjadi filem berjudul Dragon Tiger Gate, lakonan Donnie Yen dan Nicholas Tse. Bagaimanapun bagi penulis, siri komik beliau yang paling menyengat di hati tetap siri 'Alam Perwira' yang menceritakan kisah fiksyen watak Ji Fat membesar sehingga menjadi Maharaja China.

Tony pernah juga bekerjasama dengan pihak DC dalam penerbitan judul Batman Hong Kong yang mendapat sambutan baik, dengan ramai pihak memuji pengolahan semula visual Batman dalam cara beliau.

Wan Yat Leung atau Fat Leung memulakan karier beliau sebagai pembantu kepada Ma Wing-Shing, sebelum mula bergerak sendiri. Bergerak sendiri dalam sebuah syarikat penerbitan komik yang digelarkan Ocean Enterprise, hasil karya Ocean berbeza ekoran elemen fantasi moden lebih banyak diserapkan ke dalam karya mereka.

Karya beliau 'Tiger Shark' atau lebih dikenali dengan nama 'Pendekar Laut' di Malaysia menjadi penanda aras baru kepada penerbitan komik Hong Kong, sehingga menjadi komik no. 1 jualannya satu masa dulu. Populariti 'Pendekar Laut' di Malaysia memang cukup hebat sehinggakan ramai pengikut komik gemar menggunakan cat untuk melukis 'belang tarung' di wajah sendiri, ekoran pengaruh komik beliau.

Satu nama cukup besar dalam industri komik Hong Kong, Ma Wing-Shing mempunyai pengaruh yang cukup mendalam dalam diri penulis. Ini kerana Ma Wing-Shing bukan setakat menghasilkan komik, beliau juga berkebolehan menghasilkan karya seni lukisan cat air yang cukup indah dalam komik beliau. Jika anda tidak percaya, aturkan saja muka depan komik Pedang Setiawan satu per satu. Dari muka depannya saja, sudah dapat dilihat kebolehan Ma Wing-Shing dalam kemahiran, rekaan dan susun atur visual.

Selain 'Pedang Setiawan', karya beliau yang juga memberikan pengaruh besar adalah Black Leopard/Raja Rimba yang menceritakan kehidupan seorang bekas tentera bernama Sang Rimau Kumbang dan abang seperjuangannya, Waja Timur.

Ma Wing Shing menjadi satu-satunya pelukis manhua yang mempunyai dua filem adaptasi berasaskan komiknya, apabila 'Pedang Setiawan' diadaptasi kepada filem filem 'Storm Riders', lakonan Aaron Kwok dan Ekin Cheng yang meletup di negara kita serta filem 'A Man Called Hero,' adaptasi komik 'Wira Sakti' lakonan Ekin Cheng dan Shu Qi.

Hui King-Sum lahir pada 7 Mac 1966 dan memulakan karier beliau bersama dengan Jademan sebagai pembantu pelukis, namun berhenti buat sementara selepas jualan komik karyanya tidak berapa menjadi. Dia kembali memulakan karier beliau sebagai pelukis kepada adaptasi permainan video terkenal Street Fighter, yang membantu membuka jalan kepada beliau untuk menghasilkan karya sendiri.

Ada dua karya beliau yang memberikan impak yang cukup besar pada pembaca komik di Malaysia iaitu Super Century/Juara Wira dan Jengking Merah, yang lebih bersifat kisah fiksyen sains.

Walaupun begitu, tidak dapat dinafikan karya Hui King-Sum ada kalanya kelihatan terlalu meleret-leret dengan pengenalan watak secara rawak yang menyukarkan pemahaman pembaca. Namun, banyak juga watak yang menjadi ikonik pada memori penulis dengan watak 'Tuan Wujian' dan perang dinginnya dengan musuh ketat beliau 'Dewa Perang' masih lagi diingati sehingga ke hari ini.


Budaya Remaja Islam Malaysia Terlalu Obses Terhadap K-pop Membimbangkan

Penulisan ini ditulis Dr. Syahr Musafir di laman Facebooknya dan pihak iluminasi mengulang siar penulisan ini untuk manfaat bersama.

Kematian seorang artis k-pop 'jenama' SHINee bernama Jonghyun diratapi seluruh dunia sehinggakan para peminat dari serata Malaysia berkumpul di Dataran Merdeka, Kuala Lumpur secara besar-besaran nak merintihi pemergian artis kesayangan.

Orang Cina, India dan pelbagai dengan latarbelakang Kristian, Buddha, Hindu dan sebagainya saya tak nak komenlah, tetapi apa pasal orang Melayu Islam yang pakai tudung litup pun join sekaki?

Dalam Islam, kita tak dilarang menghiburkan diri. Namun orang berakal akan faham bahawa setiap hiburan ada had dan limit tersendiri yang perlu dijaga dan dibatasi.

Satu aspek yang kita kena tegaskan adalah para remaja yang tak reti nak bezakan antara berhibur dengan obses pada artis k-pop. Sesetengah anak muda kita bukan setakat minat, tetapi sampai tahap mereka menTuhankan artis-artis k-pop ini dalam kehidupan mereka.

Bukan setakat tampal gambar dan poster di dinding, buku dan dompet, tetapi segala barang dipaparkan gambar artis kegemaran, tidur pun termimpi-mimpi, dalam doa pun menyebut nak kahwin dengan artis k-pop sekian-sekian, macam artis k-pop itu Tuhanlah.

Satu sudut pandang yang lain adalah betapa ibu bapa tak kisah anak-anak remaja ini yang obses pada dunia k-pop.

Saya hormat pada ibu bapa yang menasihat dan membantah para remaja yang gila k-pop ini, tetapi saya bangkang para ibu bapa yang sekaki sejiwa menyokong anak-anak mereka sendiri yang makan k-pop, tidur k-pop, segala benda k-pop.

Tolonglah faham anak-anak adalah untuk dididik menjadi masyarakat Muslim yang benar dan soleh, bukan nak suruh Melayu yang gilakan k-pop.

Tak, bukan nak salahkan k-pop. Tetapi nak sedarkan orang kita yang obses melampau dengan k-pop macam k-pop tu agama dan Tuhan.

Kita ajak berdoa untuk Palestin tak mahu, tetapi sanggup berhabis duit, masa, tenaga untuk join perhimpunan mendoakan artis k-pop. Orang sebegini kalau tak dengar nasihat secara lembut, memang layak dimarah kasi sentap!

Membunuh jati diri, membunuh iman dalam diri, membodohkan diri sendiri.

Susulan daripada itu, Tan Sri Dr Harussani Zakaria, Mufti Perak, memberikan komen mengenai perkara ini.

"Tidak boleh. Haram kalau buat kerja macam itu. Kalau artis atau individu itu orang Islam, kita hadiahkan al-Fatihah. Kalau bukan Islam, takkan hendak doakan syurga pula?" ujarnya

"Sudahlah dia bunuh diri, kenapa hendak ikut budaya kafir? Buat apa?" katanya ketika dihubungi di sini hari ini.

Perkara tersebut yang merupakan budaya orang bukan Islam kini kian menjadi ikutan remaja Islam.


5 Fakta Sejarah dan Sains Mengenai Kawasan Antartika

Sebelum ini kami pernah menulis 5 perbezaan antara Antartika dan Artik. Artikel tersebut telah membandingkan secara ringkas latarbelakang dan menjelaskan kekeliruan yang biasa timbul antara keduanya.

Kali ini, kami ini berkongsi 5 fakta menarik terutamanya dari aspek sejarah dan sains mengenai kawasan Antartika. Antartika sememangnya satu kawasan dataran luas yang masih menjadi misteri dan banyak kajian dan ekspedisi yang sedang dijalankan disini oleh pelbagai pihak.

Walaupun daripada segi geografinya Antartika merupakan benua ke 5 terbesar di dunia, para penjelajah atau pengkaji hanya dapat menemuinya pada tahun 1820. Pada tahun 1777, sekumpulan pelayar daripada British yang diketuai oleh Kapten James Cook dipercayai telah sampai ke kawasan Bulatan Antartika (Antartika Circle). Walaupun mereka berjaya menemui beberapa pulau kecil, mereka tidak berjaya menemui kawasan Antartika itu sendiri.

Pada tahun 1820, sekumpulan penjelajah dari Rusia yang diketuai oleh Fabian Gottlien von Bellingshausen dan Mikhail Lazarev berjaya menemukan daratan Antartika buat pertama kalinya. Pihak British turut menjalankan ekspedisi pada tahun yang sama diketuai oleh Edward Bransfield. Beberapa ekspedisi awal yang dilakukan di kawasan tersebut mendakwa menemui bongkahan besar ais di kawasan ini.

Sekiranya anda tidak tahu, kawasan Antartika adalah antara kawasan paling sejuk di dunia. Secara purata, suhu di kawasan ini dikatakan sekitar -83°C. Maka tidak hairanlah tiada penempatan manusia yang menetap secara tetap disini.

Kajian daripada pihak NASA menunjukkan rekod suhu paling rendah yang pernah dicatatkan disini adalah -93°C yang direkodkan pada tahun 2010. Suhu ini merupakan rekod terbaru memecahkan rekod lama yang dicatatkan 30 tahun sebelum itu.

Bukan sahaja cuaca yang sangat ekstrim, malah Antartika juga mencatatkan kelajuan angin yang sangat kuat. Kelajuan angin disini dikatakan boleh mencecah 320 km/jam. Sebagai perbandingan, kelajuan angin yang dibawa oleh ribut taufan pula biasanya tidak kurang daripada 252 km/jam. Ini bermaknya, kelajuan angin di Antartika secara puratanya melebihi angin ribut taufan.

Kelajuan angin disini boleh dikategorikan sebagai merbahaya kepada manusia. Kelajuan angin ini dikatakan berpunca daripada angin yang sejuk dan berat yang bertiup kencang di cerun curam kawasan ini. Fenomena ini juga dikenali sebagai katabatic wind.

Kedudukan masa di setiap negara di muka bumi ditentukan melalui kedudukan kawasan tersebut berpandukan koordinat di jalur longitud. Sebagai contoh, zon masa bagi negara kita Malaysia adalah UTC+08:00. Kedudukan Antartika di Kutub Selatan bumi bermakna dataran Antarika meliputi semua longitud, menyukarkan untuk menentukan zon masa disini.

Secara umumnya tiada zon masa rasmi di Antartika dan para pengkaji disini hanya menggunakan waktu negara asal mereka sebagai rujukan bagi memudahkan komunikasi 2 hala. Pada musim panas, kawasan ini akan mengalami waktu siang 24 jam manakala pada musim sejuk ianya akan mengalami waktu malam selama 24 jam.

Pihak  United States Geological Survey menganggarkan bahawa Antartika mengandungi 70% sumber air bersih di bumi, atau bersamaan kira-kira 30,109,800 kilometer padu air bersih beku. Satu jumlah yang sangat banyak.

Selain itu, sekiranya keseluruhan ais di Antartika beku, ianya boleh meningkat paras ait laut setinggi 60m. Jika ia benar-benar berlaku, maka bandar-bandar besar yang padat dengan penduduk seperti Cairo, Montreal dan London akan tenggelam.


Kisah Perompak Baik Hati Yang Hanya Meminta Satu Dollar Daripada Pihak Bank

Richard James Verone merupakan seorang lelaki biasa yang berumur 59 tahun pada tahun 2011.

Selepas kehilangan pekerjaannya sebagai seorang penghantar minuman Coca-Cola yang menjadi sumber pendapatannya selama 17 tahun, kehidupan Richard berubah.

Dia cuba menampung kehidupan dengan bekerja sebagai seorang pemandu trak serta pekerja di kedai serbaneka, namun tahap kesihatannya yang semakin merudum membuatkan dia sukar mendapatkan pekerjaan tetap.

Richard meneruskan hidup menggunakan wang simpanan yang semakin berkurang sementara makan minumnya pula datang daripada bantuan setem makanan kelolaan kerajaan Amerika Syarikat.

Di belakang tabir, sudah hampir 3 tahun Richard hidup menanggung seksa kesakitan bengkak tulang belakang. Kakinya sakit membuatkan dia tempang apabila berjalan.

Tidak pernah dia cuba mendapatkan rawatan, ekoran ketiadaan insurans perubatan dan kemampuan kewangan.

Sehinggalah pada satu hari wujud benjolan bengkak pada dadanya, memaksa Richard mengambil tindakan mendapatkan rawatan. Sakit pada dadanya jauh lebih kuat berbanding kesakitan yang sedang dialami, memerlukan Richard memikirkan apa langkah yang boleh diambil.

Akhirnya dia memilih satu jalan yang dapat membantu dia mendapatkan rawatan; melakukan jenayah.

Beberapa hari sebelum melaksanakan rancangannya, Richard membayar sewa rumah terakhir beliau dan mendermakan semua perabotnya dan berpindah ke sebuah hotel bajet.

Pada 9 Jun 2011, Richard menghantar sepucuk surat kepada sebuah akhbar tempatan bernama Gaston Gazette, menjelaskan tindakan yang akan cuba dia lakukan pada hari tersebut.

Selesai urusan pos, Richard menahan sebuah teksi dan bergerak ke sebuah bank berdekatan.

Sampai di bank pada jam 1 tengahari, Richard mendekati salah satu kaunter yang diurus oleh seorang wanita lalu menyerahkan sehelai kertas yang tertulis "ini adalah satu rompakan, tolong berikan saya 1 dollar."

Selepas dihulurkan $1, Richard menjelaskan kepada pegawai wanita itu yang dia akan duduk di sofa dengan tenang, menunggu ketibaan pihak polis.

Pegawai bank yang menerima mesej tersebut melakukan panggilan kepada pasukan keselamatan dalam keadaan cemas, sambil melihat Richard beredar tenang duduk di atas sofa. Punyalah cemas wanita itu selepas insiden itu selesai dan Richard 'berjaya' ditangkap, wanita itu terpaksa dimasukkan ke dalam hospital akibat tekanan darah tinggi.

Hasil siasatan polis membuktikan jenayah yang dilakukan oleh Richard dilakukan dengan terancang, disokong dengan surat kepada pihak akhbar yang dihantar terlebih dahulu.

Rancangannya sejak dari mula adalah untuk melakukan rompakan di bank meminta $1 dan kemudian duduk menunggu ketibaan polis. Sakit jantung yang dihadapi oleh pegawai yang menerima nota itu berlaku di luar perancangan Richard.

Semasa perbicaraannya Richard mengkritik sistem perubatan Amerika Syarikat yang meminggirkan golongan seperti dia, sehinggakan dia terpaksa memilih jalan melakukan jenayah hanya untuk mendapatkan rawatan yang sempurna.

Bagaimanapun, tindakan Richard ini turut mendapat kritikan beberapa pihak yang mendakwa apa yang dilakukan sebenarnya mengambil kesempatan ke atas sistem sedia ada, dengan wang pembayar cukai akan digunakan bagi membiayai kos rawatan beliau.

Peguambela Richard, Michael Neece berhujah tindakan Richard itu menunjukkan wujudnya krisis besar dalam sistem perubatan negara itu kerana Richard adalah seorang yang baik dan bertanggungjawab, tanpa ada sebarang rekod jenayah.

Apabila ditanya kenapa tidak meminta bantuan kewangan daripada anak-anak, Richard menjawab yang dia tidak mahu menyusahkan anak-anaknya.

Selepas kisah Richard James Verone didedahkan pada orang ramai, baharulah kesedaran tentang taktik menggunakan kelemahan pada sistem undang-undang yang tidak diketahui ramai ini terbongkar.

Sistem perubatan bagi banduan di penjara diakui lengkap dan semua banduan yang tidak mampu dirawat dalam penjara oleh doktor yang ditugaskan, akan dibawa keluar sebagai pesakit ke hospital-hospital yang ada.

Seorang banduan hanya perlu membayar $5 ke $7 untuk setiap kali rawatan atau perubatan kecemasan, jauh lebih rendah berbanding kadar orang awam.

Lebih menguntungkan, bagi banduan yang tidak mempunyai wang untuk pembayaran, mereka berhak untuk mendapatkan rawatan secara percuma untuk penyakit yang membahayakan nyawa seperti penyakit tibi, HIV, tekanan darah tinggi, diabetes dan lain.

Juga sebarang penyakit berkaitan abnormaliti pada anggota badan seperti benjolan pada dada yang dialami Richard.

Menurut pengakuan dalam mahkamah, rancangan awal Richard adalah untuk mendapatkan hukuman penjara selama 3 tahun bagi dia mempunyai masa yang cukup mendapatkan rawatan.

Selepas tamat tempoh hukuman, Richard mengaku sudah merancang berpindah ke Florida dan menggunakan wang persaraan beliau bagi membeli sebuah pangsapuri di sana.

Bagaimanapun, amaun wang yang diminta oleh Richard hanyalah $1 menyebabkan hukuman yang disabitkan kepada Richard hanyalah hukuman kecurian daripada individu dan bukannya rompakan bank, yang menjatuhkan hukuman penjara lebih ringan pada kadar tempoh yang singkat.

Kini anda tahu di Amerika Syarikat, ada individu yang sanggup mengorbankan kebebasan mereka semata-mata kerana tidak mampu membayar kos perubatan sendiri.

Begitulah teruknya sistem insurans perubatan di negara Amerika Syarikat yang sangat gah reputasinya.


9 Negara Dengan Kekuatan Senjata Nuklear Terhebat

Baru-baru ini Korea Utara telah melancarkan ujian peluru berpandu bagi menunjukkan betapa hebatnya teknologi nuklear mereka kepada seteru utama Amerika Syarikat. Sebagai tindak balas terhadap aktiviti itu, Donald Trump berikrar untuk mengambil segala langkah yang perlu.

Negara-negara lain perlu berasa bimbang akan situasi ini kerana senjata nuklear yang dimiliki ketika ini jauh lebih dahsyat daripada bom yang dilancarkan pada tahun 1945 di Jepun.

Namun, sejauh manakah kekuatan peluru berpandu Korea Utara, Amerika Syarikat dan negara-negara lain. iluminasi.com ingin berkongsi jumlah kekuatan senjata nuklear yang dimiliki 9 buah negara ini.

Disebabkan negara ini mempunyai polisi yang sangat ketat dan rahsia, tidak diketahui dengan jelas betapa majunya program nuklear Korea Utara. Namun, mereka mendakwa mempunyai peluru berpandu antara benua jenis baru yang mampu sampai ke Amerika Syarikat.

Pakar-pakar mengatakan Korea Utara mempunyai cukup bahan dan tenaga bagi menghasilkan 10 peledak peluru berpandu berasaskan plutonium. Anggaran ketika ini adalah sebanyak 60 unit.

Juga dipercayai mereka sedang menghasilkan senjata nuklear tinggi uranium. Jika ia benar, Korea Utara bakal mempunyai 20 hingga 100 peledak peluru berpandu menjelang tahun 2020.

Bagi Israel pula, mereka tidak mengesahkan dan juga tidak menafikan kewujudan senjata nuklear. Namun dianggarkan sebanyak 80 peledak peluru berpandu dimiliki oleh mereka dan berkeupayaan untuk menghasilkan lebih banyak lagi.

India, mempunyai anggaran peledak peluru berpandu sebanyak 130 unit. India juga sedang menambah jumlah senjata nuklear dalam masa yang sama meningkatkan kecekapan pelancaran senjata tersebut.

Pakistan tidak segan dalam menunjukkan kuasa mereka dan matlamat dalam menghasilkan senjata nuklear disebabkan mahu menunjukkan kekuatan kepada negara jiran, India. Sehingga kini negara ini mempunyai 140 unit peledak peluru berpandu dan kini dalam usaha menambahbaik kekuatan senjata mereka.

Ketika ini, United Kingdom mempunyai jumlah keseluruhan peledak peluru berpandu sebanyak 215 unit. UK juga mengekalkan 4 armada kapal selam nuklear yang mana setiap satunya berkelengkapan 16 peluru berpandu balistik jarak jauh.

Bagi negara dengan populasi tertinggi di dunia iaitu hampir 1.4 billion ini, China berada di tangga ke-4 dalam jumlah kekuatan senjata nuklear dengan jumlah 270 unit peledak peluru berpandu. Senjata nuklear tersebut boleh dihantar menggunakan ketiga-tiga kaedah iaitu melalui udara, darat dan air.

Perancis antara salah satu negara yang sangat maju dalam industri penghasilan senjata, kini mempunyai 300 peledak peluru berpandu dan kebanyakannya dipasang pada kapal selam dilengkapi dengan peluru berpandu M45 dan M51.

Bagi negara yang paling bimbang terhadap program nuklear yang dimiliki Korea Utara, Amerika Syarikat kini menjadi negara dengan jumlah senjata nuklear kedua tertinggi di dunia iaitu sebanyak 6,800 unit peledak peluru berpandu.

2,800 daripadanya telah "bersara" dan hanya menunggu masa untuk dileraikan, namun masih utuh. Sehingga kini, Amerika Syarikat adalah satu-satunya negara yang pernah menggunakan senjata nuklear dalam peperangan, iaitu ketika Perang Dunia Kedua di mana 2 bandar di Jepun, Hiroshima dan Nagasaki diletupkan.

Dari segi jumlah keseluruhan, jumlah senjata nuklear tertinggi di dunia adalah milik tak lain tak bukan, Rusia, dengan kekuatan 7,000 unit peledak peluru berpandu. Daripada jumlah itu, 2,500 daripadanya berada dalam persaraan.

Walaupun begitu, menurut ICAN, 2,500 unit tersebut sedang dalam proses dimodenkan


Sejarah di sebalik nama samaran 20 kelab Liga Perdana Inggeris

Kelab-kelab di Liga Perdana Inggeris sentiasa dipanggil dengan nama samaran mereka sepanjang masa, tetapi dari mana asalnya nama-nama ini?

Pada asalnya ditubuhkan dengan nama Boscombe St. John's Institute pada tahun 1890, Bournemouth di kenali sebagai The Cherries sejak mereka berpindah ke Dean Court iaitu lokasi 'home' mereka pada 1910.

Berdasarkan kelab ini sendiri, terdapat dua kisah yang berlainan mengenainya. Salah satunya adalah disebabkan warna merah ceri pada jersi berbelang yang digunakan ketika itu. Satu lagi ialah berdasarkan fakta bahawa Dean Court, yang kini dikenali sebagai Stadium Vitality dibina di atas tanah yang ditinggalkan bersebelahan dengan ladang Cooper-Dean yang memiliki sejumlah kebun ceri.

Nama samaran Gunners pasukan Arsenal berasal dari sebahagian sejarah yang turut memberi nama sebenar pasukan tersebut. Ditubuhkan pada lewat abad ke-19 oleh pekerja Royal Arsenal, dimana senjata untuk tentera British dibuat dan disimpan, mereka dahulunya dikenali sebagai Woolwich Arsenal.

Tetapi setelah mereka berpindah dari Woolwich ke lokasi terkini di utara London, nama 'Woolwich' turut digugurkan. Tetapi nama Arsenal kekal, yang merujuk kepada senjata ataupun senjata api.

Lokasi Brighton yang berhampiran dengan pantai adalah sebab mereka dikaitkan dengan nama 'seagulls'(burung camar). Tetapi nama samaran ini belum digunakan sehinggalah tahun 1970, kononnya disebabkan oleh pertembungan sorakan antara penyokong mereka dengan penyokong pasukan Crystal Palace.

Laungan 'Eagles' oleh penyokong Palace dikatakan telah ditentang dengan sorakan 'Seagulls' dan segalanya bermula dari situ. Brighton kemudian menggunakan logo baru pasukan yang menampilkan imej burung camar pada tahun 1977, dengan 2001/02 menjadi satu-satunya musim dimana logo kelab tidak menampilkan imej tersebut.

Burnley mendapat nama samaran mereka tang terkenal dari warna jersi mereka, yang telah dipakai lebih dari 100 tahun selepas pertama kali menggunakan warna 'claret' dan 'sky blue' pada tahun 1910.

Burnley dikatakan memilih warna tersebut untuk meniru Aston Villa, kelab yang paling berjaya di England pada lewat abad ke-19 dan awal abad ke-20. Villa telah memenangi liga sebanyak lima kali dalam tujuh musim di antara tahun 1893 hingga 1900, dan selepas itu pada tahun 1910 Burnley mengambil keputusan untuk menggunakan warna keramat tersebut.

Chelsea kini lebih dikenali sebagai 'The Blues', tetapi nama samaran asal mereka adalah 'The Pensioners' yang bermaksud pesara. Imej 'Chelsea Pensioner' menghiasi logo pertama kelab pada tahun 1905 sebagai penghormatan kepada Hospital Chelsea dimana tentera veteran ditempatkan.

Sehinggalah pada sekitar 1950-an, imej pesara ini tidak lagi digunakan dan digantikan dengan singa, yang turut menjadi gelaran untuk Chelsea. Singa ini dipercayai dipengaruhi oleh jajaran senjata milik Metropolitan Borough of Chelsea, yang tidak lagi wujud sejak 1965.

Dari 1905 hingga 1973, nama samaran Crystal Palace adalah 'The Glaziers' disebabkan oleh hubung kait yang rapat dengan bangunan pameran Victorian Crystal Palace yang turut digunakan sebagai nama baru oleh satu kawasan di selatan London dan juga lokasi di mana kelab ini ditubuhkan.

Sejak awal 1970-an dan sehingga kini, kelab ini dikenali sebagai 'The Eagles' apabila logo mereka ditukar dan pasukan ini mula bermain dengan jersi berbelang merah dan biru seperti yang dapat dilihat pada hari ini.

Satu teori disebalik nama samaran Everton yang unik iaitu 'Toffees' dikatakan berasal dari satu kedai 'toffee'(sejenis biskut coklat) yang telah wujud selama 100 tahun di kawasan tersebut. Ia dipanggil 'Ye Ancient Everton Toffee House' dan diuruskan oleh Old Ma Bushell, 'Toffee Lady' yang asal dan pencipta Everton Toffee.

Kedai tersebut terletak berdekatan menara Prince Rupert, yang menjadi ciri utama pada logo kelab dan memainkan peranan penting dalam sejarah Everton, walaupun sebenarnya Everton FC tidak pernah bermain di daerah Everton dalam bandar Liverpool.

Nama samaran pasukan Huddersfield Town berasal dari penyokong mereka dimana mereka memilihnya melalui undian. Imej Terrier(sejenis anjing) dimasukkan pada logo kelab ketika pasukan ini kembali ke divisyen teratas liga pada tahun 1970.

Sepasang terrier, bernama Terry dan Tilly, bertindak sebagai maskot untuk menghiburkan penyokong kanak-kanak pada hari perlawanan.

Leicester City asalnya ditubuhkan dengan nama Leicester Fosse oleh bekas pelajar di sebuah sekolah tempatan - Fosse Way yang diambil namanya dari sebuah jalan Rom lama yang merentasi bandar tersebut pada tahun 1884. Tetapi nama samaran 'The Foxes' yang digunakan adalah dari sumber yang berbeza sama sekali.

Daerah Leicestershire dipercayai sebagai tempat kelahiran kepada musang/rubah pemburu pada pertengahan abad ke-18 dan haiwan ini adalah simbol kemegahan di kawasan tersebut. Nama samaran ini digunakan oleh kelab tersebut pada lewat 1940-an apabila imej musang/rubah dapat dilihat pada jersi pasukan buat kali pertama.

Dikenali sebagai 'The Reds', nama samaran pasukan Liverpool yang terkenal ini jelas berpunca dari warna pasukan mereka iaitu merah. Tetapi sebenarnya mereka menggunakan warna merah hanya selepas beberapa tahun pasukan ditubuhkan, dengan warna biru dan putih adalah warna asal yang digunakan. Dan hanya pada sekitar 1960-an, barulah mereka menggunakan jersi berwarna merah sepenuhnya, termasuk seluar pendek dan sarung kaki.

Menurut pengurus lagenda Bill Shankly, warna merah adalah lebih menggerunkan buat pasukan lawan. Sebelum tahun 1964, jersi merah pasukan Liverpool dipadankan dengan seluar pendek berwarna putih.

Manchester City biasanya dikenali sebagai 'The Citizens' pada hari ini, nama samaran yang sesuai dengan nama sebenar pasukan. 'Sky Blues' adalah satu lagi nama samaran yang biasa digunakan, juga dapat dilihat dengan jelas mengapa ia digunakan.

Manchester City dipercayai memakai warna biru langit sepanjang sejarah mereka, dan rekod menyatakan mereka menggunakan warna ini sejak 1890-an. Kelab ini pada asalnya dikenali sebagai St Mark dari Gorton, dan kemudian Ardwick AFC.

Tiada jawapan yang kukuh mengapa warna biru langit telah dipilih, tetapi satu teori mengatakan ia mungkin berkaitan dengan Freemason ketika awal penubuhannya.

Ketika kelab ini masih dikenali sebagai Newton Heath, nama samaran asal pasukan Manchester United adalah 'The Heathens', kedua-duanya  merujuk kepada sebahagian dari bandar yang dianggap sebagai rumah mereka dan lagenda mengatakan mereka adalah pasukan Inggeris pertama yang bermain dalam perlawanan yang dilangsungkan pada hari Ahad

Selepas nama pasukan ditukar, dan bertukar dari warna hijau dan emas kepada warna merah, pasukan ini mula dikenali sebagai 'The Reds'. Kemudian mereka dikenali pula sebagai 'The Red Devils', berpunca dari pasukan ragbi dari Salford yang digelar 'Les Diables Rouges' oleh media Perancis pada 1930-an, dengan Matt Busby mengambil alih pasukan pada 1960-an. Mereka kemudian turut menyiarkan program-program perlawanan dan juga menjual cenderahati.

Nama samaran Magpies yang terkenal bagi pasukan Newcastle merujuk kepada warna rasmi pasukan hitam dan putih, dan juga kisah bagaimana mereka boleh menggunakan jersi dengan warna klasik ini adalah berdasarkan sejarah asal kelab ini.

Newcastle United tertubuh apabila Newcastle East End, pasukan yang lebih berjaya antara dua kelab di bandar tersebut ketika itu, bergabung dengan kelab jiran yang terumbang-ambing, Newcastle West End pada 1892 dan mengambil alih St James Park dari lawan mereka itu.

Pasukan yang baru, setelah 'bersatu'(united), terus bermain menggunakan warna East End, jersi merah dan seluar pendek putih untuk satu tempoh singkat, kemudian bertukar kepada warna hitam putih yang ikonik apabila keputusan dibuat pada 1894 untuk tidak menggunakan mana-mana warna asal bagi kedua-dua pasukan.

'The Saints' adalah salah satu nama samaran yang terkenal dalam bola sepak Inggeris dan diberikan kepada Southampton kerana lokasi asal mereka adalah di sebuah gereja tempatan - St Mary, pada tahun 1885.

Ditubuhkan oleh ahli-ahli Young Men's Association dari gereja tersebut, mereka menggunakan nama St Mary's YMA, St Mary's FC dan Southampton St Mary dengan beberapa struktur pasukan yang berbeza pada abad ke-19, tetapi sentiasa mengekalkan elemen 'Saints'.

Akhirnya nama kelab ditukarkan sepenuhnya menjadi Southampton FC pada 1897 dan sejarah kembali diimbau dengan pembinaan stadium St Mary yang baru dan dibuka pada 2001.

Nama samaran pasukan Stoke City iaitu 'Potters' merujuk kepada industri pembuatan tembikar di bandar itu dan juga kawasan yang berhampiran, yang menjadi pusat pembuatan tembikar di awal abad ke-17 dan seterusnya.

Kelab bola sepak ini ditubuhkan  pada 1863 dan merupakan salah satu kelab paling lama wujud di dunia, dengan 'The Potters' adalah pilihan paling sesuai untuk dijadikan nama samaran kelab tersebut. Sama seperti kelab Liga Perdana yang lain, ia membawa makna yang mendalam di sebalik nama tersebut.

Swansea disebut dengan singkatan Swans adalah sesuatu yang jelas jika nama samaran kelab Wales ini diambil kira, dengan Cryil the Swan menjadi salah satu maskot yang paling terkenal dalam tempoh 20 tahun kebelakangan ini. Tetapi Swansea turut memiliki nama samaran yang lain.

Terdapat dua teori yang dipercayai menjadi sebab kepada pemilihan nama samaran 'The Jacks'. Pertama, ia adalah penghargaan untuk seorang nelayan tempatan, yang bernama Jack Tars, dan yang kedua berasal dari seekor anjing yang dipanggil 'Swansea Jack' yang telah menyelamatkan 27 orang daripada lemas sepanjang beberapa tahun sekitar 1930-an.

Spurs jelas adalah singkatan dari nama penuh Tottenham Hotspur. Tetapi sebab utama di sebalik penggunaan 'Hotspur' ketika banyak kelab lain yang memilih nama-nama seperti 'United', 'City', 'Rovers', atau 'Athletic' boleh dirujuk semula ke beberapa ratus tahun sebelum itu di abad ke-14.

Ketika itu, wujud seorang kesatria bernama Sir Henry Percy yang diberi nama samaran kerana kelajuan, semangat dan keberaniannya. Keluarganya dikatakan turut menjadi pemilik tanah sekitar Tottenham, sementara kisah beliau sendiri telah diabadikan oleh William Shakespeare dalam Henry IV Part 1.

Apabila kelab bola sepak ditubuhkan di Tottenham pada 1882, hanya seorang lelaki sahaja yang diberi penghargaan. Dan sehingga 1884 pasukan ini menggunakan nama 'Hotspur FC'.

Warna rasmi pasukan Watford iaitu kuning dan hitam adalah sebab mereka digelar 'The Hornets', tetapi sebelum 1959, mereka belum lagi menggunakan jersi tersebut. Sebelum itu, mereka memakai jersi dengan pelbagai warna - biru, hitam dan putih, merah, hijau dan kuning.

Logo kelab kemudian turut menampilkan imej hornet(sejenis lebah), walaupun ia dengan segera ditukar kepada imej 'hart', ataupun 'stag'(rusa yang bertanduk seperti dahan pokok) pada 1978. Ia merujuk kepada lokasi tuan rumah kelab tersebut di Hertfordshire, yang dikatakan mendapat nama dari haiwan tersebut.

Nama samaran asal West Brom, 'Throstles' dan inspirasi kepada logo kelab, bermula dengan perpindahan ke kawasan The Hawthorns pada 1900, dimana banyak burung jenis thrushes sering dilihat di kawasan semak yang menjadi sebab kepada pemilihan nama kepada seluruh kawasan tersebut.

Tentang bagaimana 'The Baggies', nama samaran tidak rasmi pasukan yang masih tidak diterima oleh pasukan telah dipilih masih belum jelas.

Satu teori yang terkenal mengatakan ia mungkin disebabkan seluar keselamatan yang dipakai oleh seorang penyokong yang datang ke perlawanan selepas bekerja di kilang, dan ada juga yang mengatakan ia berasal dari bag yang digunakan oleh para penyokong bagi mengumpul dana untuk menyelamatkan kelab ini pada 1905.

Pasukan West Ham biasanya digelar 'The Hammers' pada hari ini, namun nama samaran tradisi mereka adalah 'The Irons' dan telah digunakan sejak awal kewujudan pasukan pada 1895 apabila pasukan bola sepak telah dibentuk untuk pekerja-pekerja Thames Ironwork berhampiran sungai di London timur.

Thames Ironwork FC merupakan nama asal pasukan ini sehingga 1900. Apabila bendera Union Jack bersama nama pasukan ditampilkan pada baju Thames Ironwork, logo asal kelab menampilkan sepasang tukul, yang digunakan untuk pembuatan kapal - yang menjadi sebab 'The Hammers' dipilih sebagai nama samaran mereka.


5 Jenis Alahan atau Alergi Pelik Yang Tidak Berkaitan Dengan Makanan

Apabila bercakap mengenai alergi atau alahan, kebanyakan daripada kita biasa akan mengaitkannya dengan alergi terhadap makanan. Contoh alahan terhadap makanan yang biasa kita dengar adalah alahan terhadap makanan laut dengan kekacang.

Golongan yang mempunyai alahan terhadap makanan tertentu ini biasanya akan cuba mengelakkan daripada mengambil makanan tersebut. Pengambilan makanan yang mereka alergi ini biasanya akan menyebabkan kegatalan dan kemerahan pada bahagian kulit anggota tubuh badan.

Tahukah anda sebenarnya banyak lagi alergi manusia terhadap perkara selain makanan? Kali ini kami akan berkongsi beberapa alergi pelik yang mungkin jarang didengari tapi sebenarnya dialami oleh segelintir manusia.

Alergi terhadap sentuhan ini biasanya dapat dilihat apabila terdapat garisan merah yang terhasil apabila sentuhan daripada kuku atau benda tajam dilakukan ke atas kulit. Biasanya garisan merah dapat dilihat pada kulit penghidapnya, dan dalam sesetengah orang kegatalan pada bahagian kulit dapat dirasa pada bahagian tersebut.

Mekanisma bagaimana perkara ini terjadi masih belum diketahui tetapi ianya dikatakan berpunca daripada sistem imunisasi badan. Walau bagaimanapun, alergi jenis ini tidaklah membahayakan nyawa dan kebanyakannya akan beransur-ansur hilang apabila penghidapnya semakin meningkat usianya.

Ubat jenis antihistamines boleh digunakan bagi kes yang lebih kronik tetapi perlulah mendapat nasihat daripada doktor terlebih dahulu. Dianggarkan hanya 2 - 5% daripada populasi manusia yang mempunyai alergi jenis ini.

Kita yang hidup di Malaysia yang mempunyai cuaca lembap dan panas sepanjang tahun semestinya mempunyai cita-cita untuk tinggal di negara yang beriklim sejuk. Walau bagaimanapun, tahukah anda terdapat manusia yang mempunyai alahan terhadap cuaca yang sejuk?

Cold Urticaria adalah sejenis alergi dimana penghidapnya mungkin mengalami simptom seperti pening kepala, cirit birit dan anaphylaxis. Tiada rawatan khusus buat penghidapnya tetapi mereka akan disarankan untuk mengelakkan pendedahan terhadap kawasan sejuk dan mengelakkan pengambilan makanan dan minuman sejuk.

Vibratory Urticaria adalah golongan yang akan mempunyai simpton seperti kegatalan, kemerahan ataupun bengkak pada bahagian kulit yang terdedah kepada gegaran ataupun geseran. Jika penghidapnya terdedah kepada gegaran atau geseran yang kuat, kesan lebih teruk seperti pening kepala, keletihan atau pitam mungkin dialami oleh penghidapnya.

Golongan ini sangat sensitif gegaran atau geseran malah aktiviti harian seperti mengeringkan badan dengan tuala mahupun menaiki kereta yang melalui jalan yang tidak rata juga mampu memberikan simpton seperti yang dinyatakan diatas. Antara sebab utama alergi ini adalah dikatakan kerana mutasi terhadap gen yang terdapat pada sel imunisasi yang terdapat dalam badan manusia, menjadikannya kurang stabil kepada gegaran dan geseran.

Dianggarkan 10% hingga 15% daripada populasi manusia mempunyai alergi atau alahan terhadap besi. Alahan terhadap besi juga bergantung terhadap jenis besi dimana dianggarkan 17% daripada wanita dan 3% daripada lelaki alergi kepada nikel, manakala 1% hingga 3% manusia dikatakan alergi terhadap cobalt dan chromium.

Antara simpton yang dihadapi oleh penghidapnya apabila bersentuhan dengan besi adalah ruam, lebam dan sakit pada bahagian yang bersentuhan dengan kulit.

Alahan ini dikatakan berpunca daripada masalah dalam imunisasi badan. Apabila kulit bersentuhan dengan besi, sistem imunisasi badan tersalah anggap bahawa ion besi merupakan sebuah ancaman kepada tubuh badan, maka sistem imunisasi badan akan cuba menyerang ion besi tersebut yang akan menyebabkan penghidapnya menghadapi simpton-simptom yang dinyatakan di atas.

Alergi terhadap plastik sangat jarang didengari tetapi sememangnya wujud. Ianya boleh dikategorikan sebagai alergi terhadap sentuhan terutamanya kepada plastik. Alergi jenis ini dikatakan merupakan tindakbalas sistem imunisasi badan kepada bahan-bahan kimia yang digunakan untuk menghasilkan plastik antaranya polyethylene, polyvinyl chloride (PVC), diisodecyl phthalate (DIDP), dan butylhydroxytoluene (BHT).

Simpton yang biasa dihadapi oleh penghidapnya adalah seperti kemerahan, kegatalan dan lebam pada bahagian kulit yang terdedah kepada plastik.